text: சிங்கப்பூர் அல்லது சிங்கப்பூர் குடியரசு (The Republic of Singapore, சீனம்: 新加坡共和国, Xīnjīapō Gònghéguó; மலாய்: Republik Singapura) என்பது தென்கிழக்காசியாவில் உள்ள ஒரு தீவு நாடு. மலேசியத் தீபகற்பத்தின் தென் முனையில் அமைந்துள்ளது. சிங்கப்பூர் தீவை ஜொகூர் நீரிணை, மலேசியாவில் இருந்து பிரிக்கிறது. தெற்கில் சிங்கப்பூர் நீரிணை இந்தோனேசியாவின் ரியாவு தீவுகளைப் பிரிக்கின்றது. சிங்கப்பூர் பெரிதும் நகரமயம் ஆன நாடாகும். மிகக் pகுறைவான அளவிலேயே மழைக்காடுகள் உள்ளன. நிலச் சீரமைப்பு மூலம் கூடுதலான நிலங்கள் வளர்ச்சிக்காக உருவாக்கப்பட்டுள்ளன. கி.பி. 2-ஆம் நூற்றாண்டில் மனிதக் குடியேற்றம் தொடங்கிய நாளிலிருந்து சிங்கப்பூர் பல உள்ளூர் இராச்சியங்களின் பகுதியாக விளங்கி வந்துள்ளது. 1819-ஆம் ஆண்டில் ஜொகூர் சுல்தானகத்தின் அனுமதியுடன் பிரித்தானிய கிழக்கிந்திய நிறுவனம் சிங்கப்பூரைத் தனது கட்டுப்பாட்டுக்குள் கொண்டு வந்தது. பொது 1824-இல் பிரித்தானியாவின் நேரடி ஆட்சியினுள் வந்தது. 1826-இல் தென்கிழக்காசியாவின் ஒரு பிரித்தானிய குடியேற்ற நாடாக ஆனது. இரண்டாம் உலகப் போரின் போது சப்பானியர்களால் சிறிது காலம் ஆக்கிரமிக்கப்பட்ட சிங்கப்பூர் மறுபடியும் 1945-இல் ஆங்கிலேயர் ஆட்சியின் கீழ் வந்தது. அதன்பிறகு 1963-இல் ஏனைய பிரித்தானிய குடியேற்றப் பகுதிகளுடன் சேர்ந்து மலேசியாவோடு இணைந்து பிரித்தானியாவிடம் இருந்து விடுதலை அடைந்தது. 1965 ஆகஸ்ட் 9-இல் மலேசியாவிலிருந்து பிரிந்து, விடுதலை பெற்று தனிக் குடியரசு நாடாக உருவானது. அன்றிலிருந்து சிங்கப்பூரின் வளம் பெருமளவு விரிவடைந்து நான்கு ஆசியப் புலிகளில் ஒன்றானது. நாடாளுமன்றக் குடியரசு சிங்கப்பூர் வெஸ்ட்மின்ஸ்டர் மக்களாட்சி முறைமையில் ஓரவை நாடாளுமன்றக் குடியரசு ஆட்சியைக் கொண்டுள்ளது. 1959-ஆம் ஆண்டு முதல் மக்கள் செயல் கட்சி அனைத்துத் தேர்தல்களிலும் வெற்றி பெற்று ஆட்சி நடத்தி வருகிறது. கொள்வனவு ஆற்றல் சமநிலையின் அடிப்படையில், சிங்கப்பூரின் ஆள்வீத வருமானம் உலக நாடுகளில் மூன்றாவது நிலையில் உள்ளது. சிங்கப்பூரின் மக்கள்தொகை 5 மில்லியனுக்கும் சற்று மிகுதியாகும். இவர்களில் 2.91 மில்லியன் உள்ளூரில் பிறந்தவர்கள். சிங்கப்பூர் வாழ்க்கைத் தரம் மக்கள்தொகையில் பெரும்பாலானவர்கள் சீனர்கள். இவர்களுக்கு அடுத்ததாக மலாய், மற்றும் சிங்கப்பூர் தமிழர்கள் உள்ளனர். சிங்கப்பூரின் அலுவல்முறை மொழிகள்: ஆங்கிலம், சீனம், மலாய் மொழி, தமிழ் மொழி ஆகியவையாகும். ஆசியான் அமைப்பை நிறுவிய நாடுகளில் ஒன்றான சிங்கப்பூரில் ஏப்பெக் அமைப்பின் செயலகம் அமைந்துள்ளது. அத்துடன், கூட்டுசேரா இயக்கம், பொதுநலவாய நாடுகள் ஆகிய அமைப்புகளிலும் உறுப்பு நாடாக உள்ளது. மிகவும் சிறிய பரப்பளவு கொண்ட சிங்கப்பூர், தென்கிழக்காசியாவில் மிகச் சிறிய நாடாகும். இருப்பினும் விடுதலைக்குப் பின், அந்த நாட்டில் பல்வேறு பொருளாதார மாற்றங்கள் ஏற்பட்டன. சிங்கப்பூர் அரசு தன் உள்கட்டுமானத்தைத் தரப்படுத்திக் கொண்டதால், சிங்கப்பூர் மக்களின் வாழ்க்கைத் தரம் பன்மடங்கு உயர்ந்துள்ளது. பெயர் காரணம் சிங்கப்பூர், சிங்கம் + ஊர் = சிங்கப்பூர்; அதாவது சிங்கத்தின் ஊர் என்ற தமிழ் பொருளைக் கொண்டது. சிங்கப்பூர் என்ற பெயர் சிங்கப்பூரா என்ற மலாய்ச் சொல்லில் இருந்து மருவியதாகவும் கூறப்படுகிறது. மலாய் சொற்களான சிங்கா (சிங்கம்); மற்றும் பூரா (ஊர்) சேர்ந்து சிங்கப்பூரா என்று அழைக்கப்படுகிறது. மலாய் வரலாற்றின்படி 14-ஆம் நூற்றாண்டு சுமாத்திரா மலாய் இளவரசர் நீல உத்தமன், ஒரு கடும் புயலின் போது இந்தத் தீவில் ஒதுங்கினார். அப்போது அவர் சிங்கம்போல ஒரு மிருகத்தைப் பார்த்து, சிங்கம் என்று தவறுதலாக நினைத்துக் கொண்டு சிங்கபூரா என்று அழைத்ததாக ஒரு வரலாற்றுக் கதை உண்டு. வரலாறு முந்தைய வரலாறு சிங்கப்பூரின் காலனித்துவ ஆட்சிக்கு முந்தைய வரலாறு 14-ஆம் நூற்றாண்டில் தொடங்குகிறது. அதற்கு முன் சிங்கப்பூரும் மலேசியாவும் கடாரம் கொண்ட சோழ மண்டலத்தின் ஆட்சிக்கு உட்பட்டு இருக்கலாம் என்று தமிழ்நாட்டின் வரலாறு காட்டுகிறது. 14-ஆம் நூற்றாண்டில் அது துமாசிக் என்ற பெயர் கொண்ட நகரமாகக் காட்சி அளித்தது. அது சுமாத்திராவில் இயங்கிய ஸ்ரீ விஜயப் பேரரசின் ஆட்சிக்கு உட்பட்டது. சிங்கை தீவில் ஒரு நகரம் இருந்தது என்றும் அந்த நகரம் தென்கிழக்காசியாவில் ஒரு முக்கிய வர்த்தக மையமாக விளங்கியது என்றும் மலாய் மக்களின் வரலாறு கூறுகிறது. சிங்கப்பூரா ஸ்ரீவிஜய பேரரசு மறைந்த பிறகு, துமாசிக் மற்ற அரசுகளால் தாக்கப்பட்டது. ஜாவாவில் இருந்த மயாபாகித் பேரரசு, தாய்லாந்தில் இயங்கிய அயூத்தியா அரசு போன்றவை அந்த நகரை தம் ஆட்சிக்குள் கொண்டு வர முயன்றன. தாய்லாந்தின் அயூத்தியா அரசு குறைந்தது ஒரு முறை, துமாசிக் தீவைப் பெரிய அளவில் தாக்க முயன்று தோல்வி அடைந்தது என்று வரலாறு காட்டுகிறது. அந்தக் கட்டத்தில் தான், அதாவது 15-ஆம் நூற்றாண்டின் தொடக்கக் கட்டத்தில், துமாசிக் நகருக்கு சிங்கப்பூரா எனும் புதிய பெயர் சூட்டப்பட்டது. குடியேற்றவாத ஆட்சி 1819-ஆம் ஆண்டு ஜனவரி 29-ஆம் நாள், சர் தாமஸ் ஸ்டாம்பர்ட் ராபிள்ஸ் என்பவர் தீபகற்ப மலேசியாவின் பெருநிலப் பகுதியில் தரை இறங்கினார். இந்தப் பகுதியின் புவியியல் அமைவிட முக்கியத்துவத்தை உணர்ந்து கொண்ட அவர், பிரித்தானியக் கிழக்கிந்திய நிறுவனம் சார்பில் வணிக நிலையம் ஒன்றை அமைக்க விரும்பினார். அந்த வகையில் 1819 பெப்ரவரி மாதம் 6-ஆம் தேதி ஜொகூர் சுல்தானகத்தின் மன்னராக இருந்த சுல்தான் உசேன் ஷா (Hussein Shah of Johor) என்பவருடன் ஓர் ஒப்பந்தம் செய்து கொண்டார். அந்த ஒப்பந்தப்படி சிங்கப்பூரின் தெற்குப் பகுதியில் வணிக நிலையம் ஒன்றையும்; குடியேற்றம் ஒன்றையும் அமைக்கும் உரிமையைப் பிரித்தானிய கிழக்கிந்தியக் கம்பனி பெற்றுக் கொண்டது. இருப்பினும் ஆகஸ்டு 1824-ஆம் ஆண்டு வரை சிங்கப்பூர் மலாய் ஆட்சியாளரின் ஆளுகைக்கு உட்பட்ட பகுதியாகவே இருந்தது. ஆகஸ்டு 1824-இல் சிங்கப்பூர் முழுத் தீவையும் பிரித்தானியா தன்னுடைய கட்டுப்பாட்டுக்குள் கொண்டு வந்தது. அதன் பின்னர் சிங்கப்பூர், ஒரு பிரித்தானியக் குடியேற்றநாடு எனும் தகுதியைப் பெற்றது. நவீன சிங்கப்பூரின் தொடக்கம் அந்தக் கட்டத்தில், சிங்கப்பூரில் இருந்த இரண்டாம் நிலை அதிகாரியான ஜான் குரோபுர்ட் (John Crawfurd) என்பவரே சிங்கப்பூரைப் பிரித்தானியாவுக்கு உரியதாக்கியவர். இவர் 1824 ஆகஸ்ட் 2-ஆம் தேதி சுல்தான் உசேன் ஷாவுடன் ஒப்பந்தம் ஒன்றைச் செய்தார். இதன் அடிப்படையில் சுல்தான் உசேன் ஷா, சிங்கப்பூர் தீவு முழுவதையும் பிரித்தானியாவுக்கு வழங்கினார். இதுவே நவீன சிங்கப்பூரின் தொடக்கம் எனலாம். ராபிள்சின் உதவி அதிகாரியான வில்லியம் பர்குவார் (William Farquhar) சிங்கப்பூரின் வளர்ச்சியையும், பல்லின மக்களின் உள்வருகையையும் ஊக்கப் படுத்தினார். இந்த உள்வருகை கட்டுப்பாடற்ற குடியேற்றக் கொள்கையின் காரணமாக ஏற்பட்டது. 1856-ஆம் ஆண்டிலிருந்து பிரித்தானிய இந்திய அலுவலகம் சிங்கப்பூரை ஆட்சி செய்தது. நகரத் திட்டமிடல் முயற்சி ஆனால் 1867-ஆம் ஆண்டில், சிங்கப்பூர், மக்கள் பிரித்தானியாவின் முடிக்குரிய குடியேற்ற நாடாக, பிரித்தானிய அரசரின் நேரடி ஆட்சியின்கீழ் கொண்டு வரப்பட்டது. 1869-ஆம் ஆண்டில் சுமார் 100,000 மக்கள் சிங்கப்பூர் தீவில் வாழ்ந்தனர். சிங்கப்பூரின் முதலாவது நகரத் திட்டமிடல் முயற்சி என்பது ஒரு பிரித்தாளும் உத்தியாகவே மேற்கொள்ளப்பட்டது. இத்திட்டப்படி தீவின் தெற்கு பகுதியில் வெவ்வேறு இன மக்கள் தனித்தனிப் பகுதிகளில் குடியேற்றப்பட்டனர். சிங்கப்பூர் ஆற்றுப் பகுதி, பல்வேறு இனக் குழுக்களைச் சேர்ந்த வணிகர்களும், வங்கியாளர்களும் நிறைந்த பகுதியாக விளங்கியது. சீன, இந்தியக் கூலித் தொழிலாளர்கள் படகுகளில் பொருட்களை ஏற்றி இறக்கும் வேலைகள் செய்து வந்தனர். மலாய் மக்கள்கள் பெரும்பாலும் மீனவர்களாகவும், கடலோடிகளாகவும் இருந்தனர். கெனிங் மலைக் கோட்டை அராபிய வணிகரும், அறிஞர்களும் ஆற்றுக் கழிமுகத்தின் தென்கிழக்குப் பகுதியில் வாழ்ந்தனர். அக்காலத்தில் மிகவும் குறைவாகவே இருந்த ஐரோப்பியக் குடியேற்றக்காரர்கள் கெனிங் மலைக் கோட்டைப் பகுதியிலும் (Fort Canning Hill), ஆற்றின் மேல் பகுதிகளிலும் வாழ்ந்தனர். ஐரோப்பியரைப் போலவே இந்தியர்களும் தீவின் உட்பகுதியிலேயே குடியேறினர். அந்த இடம் தற்சமயம், சின்ன இந்தியா (Little India) என்று அழைக்கப்படுகிறது. 1960-களில் பெரும் அளவிலான மீள்குடியெற்ற நடவடிக்கைகள் தான் இப்போது அறியப்படுகிறது. தவிர, அக்காலத்தின் நாட்டுப்புறத் தனியார் குடியேற்றங்கள்பற்றி மிகக் குறைவாகவே தெரிய வருகிறது. உலகப்போர் பினாங்கு, மலாக்கா ஆகிய நகரங்களுடன் சிங்கப்பூர் நீரிணைக் குடியேற்றங்களின் (Straits Settlements) ஒரு பாகமாக இருந்தது. சப்பானியருடைய எழுச்சிக்குப் பல ஆண்டுகளுக்கு முன்னரே அவர்கள் வேகமாகத் தமது படைகளைப் பெருக்கி வருவதைப் பிரித்தானியா அறிந்திருந்தது. தென்கிழக்காசியாவில் இருந்த தமது சொத்துக்களைப் பாதுகாப்பதற்காகச் சிங்கப்பூரின் வட முனையில் கடற்படைத் தளம் ஒன்றை அமைப்பதற்குப் பிரித்தானியா முடிவு செய்திருந்தது. ஆனால் ஜெர்மனியுடன் ஏற்பட்ட போரினால் போர்க் கப்பல்களையும், தளவாடங்களையும் ஐரோப்பாவுக்குக் கொண்டு வரவேண்டி இருந்ததனால் அந்தத் திட்டம் நிறைவேறவில்லை. இரண்டாம் உலகப் போரின் போது சப்பானியப் படைகள் (ஜப்பானியப் படைகள்) மலாயாவைக் கைப்பற்றிக் கொண்டன. தோமோயுகி யமாசிதா ஜப்பானியப் படைகள் சிங்கப்பூரைத் தாக்கியபோது, சிங்கப்பூர் பிரித்தானிய அரசாங்கம், பெரும்பாலான தம் படைகளை ஐரோப்பாவுக்கு அனுப்பிவிட்டுக் குறைந்த படைபலத்துடன் இருந்தது. அதனால் பிரித்தானியர் 6 நாட்களில் தோல்வி அடைந்தது. அத்துடன், புகமுடியாத கோட்டை என்று சொல்லப்பட்ட சிங்கப்பூரையும் 1942 பெப்ரவரி 15-ஆம் தேதி சப்பானியத் தளபதி தோமோயுகி யமாசிதாவிடம் (Tomoyuki Yamashita) ஒப்படைத்துச் சரண் அடைந்தது. இந்தத் தோல்வியை "பெரும் இழப்பு" என்றும் "பிரித்தானிய வரலாற்றில் மிகப்பெரிய சரணாகதி" என்றும் அப்போதைய பிரித்தானியப் பிரதமர் வின்ஸ்டன் சர்ச்சில் குறிப்பிட்டார். சிங்கப்பூரின் கடற்படைத் தளத்தைச் சப்பானியர் பயன்படுத்தாமல் இருப்பதற்காக, அந்தத் தளம் சப்பானியரிடம் வீழ்ச்சி அடையும் முன்பே அழிக்கப்பட்டுவிட்டது. சிங்கப்பூரின் பெயரை "ஷோவாவின் காலத்தில் பெறப்பட்ட தெற்குத் தீவு" என்னும் சப்பானியத் தொடரைச் சுருக்கி "ஷொனான்டோ" என சப்பானியர் மாற்றினர். உலகப் போரில் சப்பானியர் தோல்வியுற்ற ஒரு மாதத்திற்குப் பின்னர் 1945-ஆம் ஆண்டு செப்டம்பர் மாதம் 12-ஆம் தேதி சிங்கப்பூர் மீண்டும் பிரித்தானியரின் ஆட்சியின் கீழ் கொண்டு வரப்பட்டது. தற்போதைய சிங்கப்பூர் 1959-ஆம் ஆண்டில் சிங்கப்பூர், பிரித்தானியப் பேரரசினுள் ஒரு தன்னாட்சி பெற்ற நாடானது. யூசோப் பின் இசாக் (Yusof bin Ishak) என்பவர் நாட்டுத் தலைவராகவும், லீ குவான் யூ (Lee Kuan Yew) பிரதமராகவும் ஆயினர். 1963 ஆகஸ்டில் சிங்கப்பூர் ஒருதலைப் பட்சமாகத் தன்னை முழு விடுதலை பெற்ற நாடாக அறிவித்துக் கொண்டது. 1963-ஆம் ஆண்டு செப்டம்பர் மாதம் மலாயா, சபா, சரவாக் ஆகியவற்றுடன் சேர்ந்து மலேசியா எனும் மலேசியக் கூட்டமைப்பை உருவாக்கியது. இரண்டு ஆண்டுகள் கழித்து, 1965-ஆம் ஆண்டில் சிங்கப்பூரில் ஆட்சியில் இருந்த மக்கள் செயல் கட்சிக்கும்; கோலாலம்பூரில் இருந்த மத்திய அரசுக்கும் இடையில் கொள்கை வேறுபாடுகள் ஏற்பட்டன. மலேசியாவில் இருந்து விலகல் அவற்றின் காரணமாக, அதே 1965-ஆம் ஆண்டு ஆகஸ்ட் 9-ஆம் தேதி, மலேசியக் கூட்டமைப்பில் இருந்து சிங்கப்பூர், விலகி இறைமையுள்ள ஒரு நாடானது. யூசோப் பின் இசாக் சிங்கப்பூரின் முதலாவது தலைவர் ஆனார். லீ குவான் யூ பிரதமராகத் தொடர்ந்தார். சிங்கப்பூர் தன்னிறைவு பெற முயன்ற வேளையில், மலேசியக் கூட்டமைப்பில் இருந்து விலக வேண்டிய இக்கட்டான நிலைமை. அந்தக் கட்டத்தில் சிங்கப்பூரில் பெருமளவிலான வேலையில்லாமை, வீடு மனைகள் பற்றாக்குறை, நிலம் மற்றும் இயற்கை வளப் பற்றாக்குறை அதிகமாக இருந்தன. இவ்வாறான பெரும் பிரச்சினைகளை எதிர் நோக்க வேண்டியிருந்தது. மக்களின் வாழ்க்கைத் தரம் உயர்வு லீ குவான் யூ பிரதமராக இருந்த, 1959 தொடக்கம் 1990 வரையான காலப் பகுதியில் பரவலான வேலையில்லாப் பிரச்சினைகள் சமாளிக்கப்பட்டன. மக்களின் வாழ்க்கைத் தரம் உயர்த்தப் பட்டது. பெருமளவிலான வீடமைப்புத் திட்டங்கள் அமைக்கப்பட்டன. இந்தக் காலத்திலேயே நாட்டின் பொருளாதார உள் கட்டமைப்புகள் வளர்ச்சி அடைந்தன; இன முரண்பாடுகள் கட்டுக்குள் கொண்டு வரப்பட்டன; ஆண்களுக்கான கட்டாய படைத்துறைச் சேவையை அடிப்படையாகக் கொண்ட ஒரு சுதந்திரமான தேசியப் பாதுகாப்பு முறை உருவாக்கப்பட்டது. அதனைத் தொடர்ந்து சிங்கப்பூர் உலகிலேயே செல்வம் நிறைந்த நாடுகளில் ஒன்றாக மாறியது. அதன் ஆள்வீத மொத்த தேசிய உற்பத்தி, ஐரோப்பிய நாடுகள் பலவற்றைவிட அதிகமாக இருக்கிறது. சிங்கப்பூரின் துறைமுகம் உலகில் அதிக வர்த்தகக் கப்பல்களைக் காணும் துறைமுகங்களில் ஒன்றாக உள்ளது. புவியியல் சிங்கப்பூர் 63 தீவுகளை உடையது, இதில் பெரிய முதன்மை தீவு சிங்கப்பூர் தீவென அழைக்கப்படுகிறது . மலேசியாவின் ஜொகூர் மாநிலத்துடன் இரண்டு சாலைகளால் இணைக்கப்பட்டுள்ளது. வடக்கில் உள்ள இணைப்பு சாலைக்குப் பெயர் ஜொகூர்-சிங்கப்பூர் காசுவல் வே, மேற்கில் உள்ள இணைப்பு சாலைக்கு டுவசு என்று பெயர். சந்தோசா, புளாவ் மேகோங்ர புளாவ் யுபின், ஜூராங் தீவு ஆகியவை மற்ற குறிப்பிடதக்க தீவுகள் ஆகும். கடலிலிருந்து நிலத்தை மீட்கும் திட்டம் செயலில் உள்ளது. இதன் காரணமாக 1960ல் 581.5 ச. கிமீ (224.5 சதுர மைல்) இருந்த நிலப்பரப்பு தற்போது் 704 ச.கிமீ (272 சதுர மைல்) ஆக உள்ளது. 2030ம் ஆண்டில் மேலும் 100 ச. கிமீ நிலம் மீட்கப்பட்டுவிடுமென எதிர்பார்க்கப்படுகிறது . சில நிலமீட்பு திட்டங்களில் சிறிய தீவுகள் ஒன்றிணைக்கப்பட்டு பெரிய தீவு உருவாக்கப்படுகின்றன. நகரமயமாக்கல் பெரும்பாலான முதன்மை மழைக்காடுகளை அழித்துவிட்டாலும் 5% நிலமானது இயற்கை காடுகளாகப் பாதுகாக்கப்படுகிறது . புகிட் திமா என்பது குறிப்பிடத்தகுந்த அழிக்கப்படாத காடாகும். சிங்கப்பூர் அயனமண்டல தட்பவெப்பநிலை உள்ள நாடாகும். ஆண்டு முழுவதும் வெப்பநிலையில் பெரிய மாறுதல்கள் இருக்காது. அதிகளவு ஈரப்பதம், மழைப்பொழிவு இருக்கும். இந்தோனேசியாவில் காடுகளை எரிப்பதால் இங்கு வானம் மங்கலாக மூட்டத்துடன் காணப்படும். பொருளாதாரம் விடுதலைக்கு முன்பு இப்பகுதியிலிருந்த பிரித்தானிய குடியிருப்புக்களின் தலைநகராகச் சிங்கப்பூர் விளங்கியது. பிரித்தானியரின் முதன்மை கடற்படை தளமாகக் கிழக்காசியாவில் இது விளங்கியது. பிரித்தானியாவின் கடற்படை தளமாக இருப்பதால் சிங்கப்பூரில் உலகின் பெரிய உலர் கப்பல் பராமரிக்கும் களம் இருந்தது. சிங்கப்பூர் கிழக்கின் ஜிப்ரால்ட்டர் என்று அழைக்கப்பட்டது. சுயஸ் கால்வாய் திறந்ததால் உலக வணிகத்தில் பெரிய வளர்ச்சி ஏற்பட்டது. அதனால் சிங்கப்பூர் வணிகத்தின் முதன்மை வழியாக விளங்கியது. அதன் காரணமாகச் சிங்கப்பூர் துறைமுகம் உலகின் பெரிய துறைமுகமாக மாறியது. விடுதலைக்கு முன்பு சிங்கப்பூரின் மொத்த உள்நாட்டு உற்பத்தி நபர் ஒன்றுக்கு 511 டாலராக இருந்தது. இது அப்போது கிழக்காசியாவில் மூன்றாவது உயர்வான நிலையாகும். விடுதலைக்கு பின்பு அன்னிய நேரடி முதலீடு மற்றும் சிங்கப்பூர் முன்னெடுத்த தொழிற்புரட்சிக்கான வழிகளும் அந்நாட்டை புதிய பொருளாதார நாடாக மாற்றியது. தற்போதைய சிங்கப்பூர் சந்தை பொருளாதாரத்தின் மூலம் மிகவும் முன்னேற்றமடைந்துள்ளது. சிங்கப்பூரின் பொருளாதாரம் முதலீட்டாளர்க்கு உகந்ததாகவும் வணிக கட்டுப்பாடுகள் குறைந்ததாகவும் உள்ளது. இது உலகின் ஊழல் குறைந்த நாடுகளில் ஒன்று. சிங்கப்பூர் உலகின் 14வது பெரிய ஏற்றுமதியாளராகவும் 15வது பெரிய இறக்குமதியாளராகவும் உள்ளது. இசுடாண்டர்ட் அண்ட் புவர்சு, மூடிசு, பிட்ச் ஆகிய மூன்று கடன் மதிப்பீடு நிறுவனங்களின் நாணயநிலை மதிப்பீட்டில் ஆசியாவில் சிங்கப்பூர் மட்டுமே உயர் மதிப்பீடு (AAA) பெற்ற நாடாகும் . ஐக்கிய அமெரிக்கா, நிப்பான், ஐரோப்பா ஆகியவற்றின் 7,000க்கும் மேற்பட்ட பன்னாட்டு நிறுவனங்களின் கிளைகள் இங்குள்ளன. 1500 சீன, இந்திய நிறுவனங்களின் கிளைகள் இங்குள்ளன. இங்குள்ள அனைத்து துறைகளிலும் வெளிநாட்டு நிறுவனங்கள் ஈடுபட்டுள்ளன. இந்தியாவின் இரண்டாவது பெரிய அன்னிய முதலீட்டாளர் சிங்கப்பூராகும் . சிங்கப்பூரின் தொழிலாளர்களில் கிட்டதட்ட 44 விழுக்காட்டினர் சிங்கப்பூர் குடிமக்கள் அல்லாத வெளிநாட்டினராகும். சிங்கப்பூர் பத்தாவது பெரிய வெளிநாட்டு நிதியிருப்பை கொண்டுள்ள நாடாகும். சிங்கப்பூரின் நாணயம் சிங்கப்பூர் வெள்ளியாகும், இதை வெளியிடுவது சிங்கப்பூர் பண அதிகார அமைப்பாகும். சிங்கப்பூர் வெள்ளியை புருனை வெள்ளியுடன் பரிமாற்றிக்கொள்ளலாம் . சிங்கப்பூர் பொருளாதாராம் ஏற்றுமதியையே பெரிதும் நம்பி உள்ளது. இயந்திர பொறியியல் துறை, உயிரிமருத்துவ அறிவியல் துறை, வேதிப்பொருட்கள், மின்னனு பொருட்கள் போன்றவை ஏற்றுமதியில் பெரும் பங்கு வகிக்கின்றன. சிறிய நாடாக இருந்தபோதிலும் சிங்கப்பூர் பன்முகத்தன்மை வாய்ந்த பொருளாதாரத்தை கொண்டுள்ளது. இந்த உத்தியால் ஏதாவது ஒரு துறையில் பாதிப்பு ஏற்பட்டாலும் அது நாட்டின் வளர்ச்சியையும் நிலைத்தன்மையையும் பாதிக்காதென அரசு கருதுகிறது. இதன் பொருளாதாரத்தில் சுற்றுலாத் துறையும் பெரும்பங்கு வகிக்கிறது. 2007ஆம் ஆண்டு 10.2 மில்லியன் சுற்றுலாப் பயணிகள் வருகைபுரிந்தார்கள் . சுற்றுலாப் பயணிகளை ஈர்ப்பதற்கு சூதாட்ட இடங்களை 2005ல் அரசு அனுமதித்தது. மருத்துவ சுற்றுலாவின் மையமாகத் தன்னை மேம்படுத்தும் முயற்சியில் சிங்கப்பூர் தீவிரமாக உள்ளது. ஒவ்வொரு ஆண்டும் ஏறத்தாழ 200,000 வெளிநாட்டவர்கள் மருத்துவ சிகிச்சை பெறுவதற்காகச் சிங்கப்பூர் வருகிறார்கள். 2012ல் ஒரு மில்லியன் மருத்துவ சுற்றுலாப் பயணிகளுக்கு மருத்துவம் பார்த்து 3 பில்லியன் அமெரிக்க வெள்ளியை வருமானமாகப் பெற அரசு குறிக்கோள் கொண்டுள்ளது . சிங்கப்பூர் கல்வி மையமாகவும் திகழ்கிறது. 2006ல் 80,000க்கும் அதிகமான வெளிநாட்டு மாணவர்கள் இங்கு படித்தார்கள் . 5,000க்கும் அதிகமான மலேசிய மாணவர்கள் தினமும் ஜொகூர்-சிங்கப்பூர் காசுவல் வே வழியாகத் தினமும் வந்து படித்துச் செல்கிறார்கள். 2009ல் சிங்கப்பூர் பல்கலைக்கழகங்களில் 20% வெளிநாட்டு மாணவர்கள் படித்தார்கள். வெளிநாட்டு மாணவர்களில் பெரும்பாலோர் தென்கிழக்காசியா, சீனா, இந்தியாவைச் சார்ந்தவர்கள் . சிங்கப்பூர் உலகின் நான்காவது முன்னணி நிதி மையமாகவும், சூதாட்டத்திற்கான இரண்டாவது பெரிய சந்தையாகவும் திகழ்கிறது. அதிக பொருட்களைக் கையாளும் உலகின் முன்னணித் துறைமுகங்களில் சிங்கப்பூர் துறைமுகமும் ஒன்றாகும். உலக வங்கி வணிகம் செய்வதற்கு கட்டுப்பாடுகள் மிகக்குறைந்த இடம் எனச் சிங்கப்பூரைத் தெரிவு செய்துள்ளது இதைச் சிறந்த தளவாடங்கள் மையம் எனவும் வரிசை படுத்தியுள்ளது. இலண்டன், நியு யார்க், டோக்கியோவிற்கு அடுத்து சிங்கப்பூர் நான்காவது பெரிய வெளிநாட்டு நாணய பரிமாற்ற மையமாகும். 2001ல் ஏற்பட்ட உலகப் பொருளாதார மந்தநிலை காரணமாகச் சிங்கப்பூரின் மொத்த உள்நாட்டு உற்பத்தி 2.2% குறைந்தது. இதனால் 2001 டிசம்பரில் பொருளாதார மீளாய்வு ஆணையம் ஏற்படுத்தப்பட்டு அது பொருளாதாரத்தைச் சீரமைக்க பல்வேறு கொள்கைகளைப் பரிந்துரைத்தது. உலக பொருளாதாரத்தில் ஏற்பட்ட வளர்ச்சியால் சிங்கப்பூர் மந்தநலையிலிருந்து மீண்டது. 2004ல் 8.3விழுக்காடு 2005ல் 6.4 விழுக்காடு வளர்ச்சி ஏற்பட்டது, 2006ல் 7.9 விழுக்காடு வளர்ச்சி ஏற்பட்டது. 2009ல் 0.8 விழுக்காடு வளர்ச்சி குறைந்து 2010ல் பொருளாதாரம் மீண்டு 14.5 விழுக்காடு வளர்ச்சி ஏற்பட்டது. சேவைத் துறையிலேயே பெரும்பாலானவர்கள் வேலை செய்கிறார்கள். டிசம்பர் 2010 கணக்குப்படி 3,102,500 பணியிடங்களிலில் 2,151,400 பணியிடங்கள் சேவைத் துறையைச் சார்ந்தது ஆகும். 15 வயதுக்கு மேற்பட்டவர்களில் வேலை வாய்ப்பில்லாமல் இருப்பவர்கள் 2 விழுக்காடு ஆகும். விழுக்காடு கணக்கில் சிங்கப்பூரிலேயே அதிக மில்லியனர்கள் உள்ளனர். ஆறு வீட்டுகளில் ஒரு வீடு நிலம், வணிகம், வீடு, ஆடம்பர பொருட்கள் இல்லாமல் மில்லியன் அமெரிக்க வெள்ளியை கொண்டுள்ளது. சிங்கப்பூரில் நிலத்தின் மதிப்பு மிகவும் அதிகமாகும். பொருளாதார நிலையில் முன்னேற்றம் அடைந்த நாடாக இருந்த போதிலும் இங்கு குறைந்தபட்ச ஊதியம் என்பது தீர்மானிக்கப்படவில்லை. முன்னேற்றமடைந்த நாடுகளில் இங்கு ஊதிய ஏற்றத்தாழ்வு மிக அதிகம் . பண்பாடு சிங்கப்பூர் பண்பாடு ஒரு கலப்புப் பண்பாடு. மலாய் மக்கள், தமிழர், சீனர், அரபு நாட்டினரின் பண்பாடுகள் பின்பற்றப்படுகின்றன. சிங்கப்பூரின் வெற்றிக்கும் அதன் தனித்துவத்துக்கும் சமய, இன நல்லுறவு அரசாங்கத்தில் முக்கிய காரணமாக அதன் சமய, இன நல்லுறவுக் கொள்கை முக்கிய பங்கு வகிக்கிறது. மேலும் நாட்டின் மொத்தச் மக்கள்தொகையில் 42 விழுக்காடு வெளிநாட்டினராக உள்ளனர். அவர்கள் சிங்கப்பூரின் கலாசாரத்தில் பாரிய செல்வாக்குச் செலுத்துகின்றனர். விளையாட்டும் பொழுதுபோக்கும் பிரபலமான விளையாட்டுக்களாகக் கால்பந்து, கூடைப்பந்து, துடுப்பாட்டம், நீச்சல், படகோட்டம், மேசைப்பந்து, பூப்பந்து என்பன காணப்படுகின்றன. பெரும்பாலான சிங்கப்பூரியர்கள் பொது நீச்சல் குளங்கள், வெளிப்புற கூடைப்பந்தாட்ட திடல்கள், உள்ளரங்க விளையாட்டு வளாகங்கள் போன்ற வசதிகளை அருகில் கொண்ட பொது குடியிருப்பு பகுதிகளில் வாழ்கின்றனர். தண்ணீர் விளையாட்டுக்களான படகோட்டம், கயாகிங், நீர் சறுக்கு போன்றவை பிரபலமாக உள்ளன. இசுகூபா டைவிங் மற்றொரு பிரபலமான உற்சாக விளையாட்டாக இருக்கிறது. 1994 இல் உருவாக்கப்பட்ட சிங்கப்பூர் கால்பந்து லீக், தற்போது வெளிநாட்டு அணிகள் உட்பட 12 கழகங்களைக் கொண்டுள்ளது. முன்னாள் ஆஸ்திரேலிய தேசிய கூடைப்பந்து லீக் எனப்படும் சிங்கப்பூர் சிலிங்கர்சு அக்டோபர் 2009 இல் நிறுவப்பட்ட ஆசியான் கூடைப்பந்து லீக்கில் உள்ள தொடக்க அணிகளில் ஒன்றாகும். ஊடகம் ஆங்கிலம், சீனம், மலாய், தமிழ் ஆகிய மொழிகளில் தொலைக்காட்சியும், வானொலியும், செய்தித்தாள்களும் உள்ளன. வசந்தம் என்பது தமிழ் தொலைக்காட்சியாகும். ஒலி என்பது தமிழ் வானொலி, தமிழ்முரசு என்பது செய்திதாள் ஆகும். மீடியாகார்ப் என்ற நிறுவனம் பெரும்பாலான தொலைக்காட்சி, வானொலி நிலையங்களை நடத்துகிறது. இது அரசு முதலீட்டு அமைப்புக்குச் சொந்தமானதாகும். சிங்கப்பூர் பிரசு கோல்டிங்சு என்பது செய்தித்தாள்களைக் கட்டுப்படுத்தும் அமைப்பாகும். தமிழ்முரசை இவ்வமைப்பே நடத்துகிறது. சிங்கப்பூரில் ஊடக சுதந்திரம் குறைவு. சிங்கப்பூரில் 3.4 மில்லியன் இணைய பயனாளிகள் உள்ளனர். இது உலகளவில் அதிகமாகும். இணையத்திற்கு அதிக கட்டுப்பாடுகளை அரசு விதிக்கவில்லை. சில நூறு (பெரும்பாலும் ஆபாச தளங்கள்) இணைய தளங்களைத் தடை செய்துள்ளது. இத்தடை வீட்டு இணைப்புகளுக்கு மட்டுமே; அலுவலக இணைய இணைப்புகளுக்குத் தடை இல்லை. மக்கள் தொகையியல் மக்கள் 2011ம் ஆண்டின்படி சிங்கப்பூரின் மக்கள் தொகை 5.18 மில்லியன் ஆகும். இதில் 3.25 மில்லியன்(64%) மக்கள் சிங்கப்பூர் நாட்டின் குடியுரிமம் பெற்றவர்கள். மேலும் உலகளவில் ஒரு நாட்டின் சனத்தொகையில் அதிக வெளிநாட்டினரைக் கொண்ட நாடுகளில் 6ம் இடத்தை வகிக்கிறது. இவர்கள் தொழிலாளர்களாகக் காணப்படுகின்றனர். 2009 கணக்கெடுப்பின்படி சீனர்கள் 74.2%மாகவும், மலாயர் 13.4%மாகவும், இந்தியர் 9.2%மாகவும் உள்ளனர். 2010ம் ஆண்டுக்கு முன்பு சிங்கப்பூர் மக்கள் தங்களை ஏதாவது ஒரு இனத்தை சார்ந்தவர்களாகத் தான் குறிப்பிடமுடியும். இயல்பாகத் தந்தையின் இனத்தையே மகன் அல்லது மகள் சார்ந்ததாக அரசு பதிவேட்டில் குறிப்பிடப்படும். இதனால் அரசு கணக்கின் படி பல்லின கலப்பு மக்கள் இல்லை என்றே இருக்கும். 2010க்கு பின்பு இரு இனங்களை சார்ந்தவர் எனப் பதிவு செய்யும் முறை நடைமுறைக்கு வந்தது. 1000 மக்களுக்கு 1400 அலைபேசிகள் உள்ளன. நிலப்பற்றாக்குறையால் அரசு நிதியுதவி பெற்ற, அடுக்கு மாடி வீட்டு மனைகளை வீட்டுவசதி வாரியத்தின் மூலம் மக்களுக்கு வழங்குகிறது. குழந்தை பிறப்பு குறைவாக உள்ள நாடுகளில் சிங்கப்பூரும் ஒன்று. மதம் சிங்கப்பூர் பல மதங்கள் கொண்ட ஒரு நாடு. 33% சிங்கப்பூர்வாசிகள் பௌத்தத்தையும், 18% மக்கள் கிறித்துவத்தையும் பின்பற்றுகின்றனர். எந்த மதமும் சாராதவர்கள் 17% உள்ளனர். 15% மக்கள் இசுலாம் மதத்தினைப் பின்பற்றுகின்றனர். இசுலாமை பின்பற்றுபவர்கள் பெரும்பாலும் மலாய் மக்கள் ஆவர். டாவோயிசத்தை 11% மக்கள் பின்பற்றுகின்றனர். சிறுபான்மை மக்கள் பலர் இந்து சமயத்தையும், சீக்கிய சமயத்தையும் பின்பற்றுகின்றனர். பௌத்த சமயத்தையும் டாவோயிசத்தையும் பெரும்பாலும் சீனர்களே பின்பற்றுகின்றனர். இந்து சமயத்தைப் பின்பற்றுபவர்களில் பெரும்பாலோர் இந்தியர் ஆவர். பௌத்தத்தின் மூன்று பிரிவுகளான மகாயாணம், வஜ்ராயணம், தேரவாததிற்கு இங்கு மடங்கள் உண்டு. பெரும்பாலோர் மகாயாணத்தை பின்பற்றுகின்றனர் . சீன மகாயாணமே இங்கு பெரும்பாலானவர்களால் பின்பற்றப்படுகிறது. மொழி ஆங்கிலம், மாண்டரின், மலாய், தமிழ் ஆகியவை சிங்கப்பூர் அரசின் ஏற்புடைய மொழிகளாகும். சிங்கப்பூர் விடுதலை அடைந்தது முதல் ஆட்சி மொழியாக ஆங்கிலம் வளர்க்கப்பட்டுள்ளது. சிங்கப்பூரர்களில் சுமார் 100,000 பேர் அல்லது 3 விழுக்காட்டினர் தமிழை தங்கள் சொந்த மொழியாகப் பேசுகின்றனர். சிங்கப்பூரின் தேசிய மொழி மலாய். சிங்கப்பூரின் தேசிய கீதம் மலாய் மொழியில் இயற்றப்பட்டுள்ளது. மலாய் தேசிய மொழியாக இருந்தாலும் நடைமுறையில் ஆங்கிலத்துக்கே அரசு முக்கியத்துவம் கொடுக்கிறது, அண்டை நாடுகளான மலேசியா, இந்தோனேசியா போன்றவற்றில் மலாய் தேசிய மொழியாக உள்ளதால் அண்டை நாடுகளுடன் சச்சரவுகளைத் தவிர்க்க மலாயை தேசிய மொழியாகக் கொண்டுள்ளது . அரசாங்கத்தின் அலுவல்கள், வணிகம், கல்வி போன்றவை ஆங்கிலத்திலேயே நடக்கின்றன.. சிங்கப்பூரின் அரசியலமைப்பு மற்றும் சட்டங்கள் ஆங்கிலத்திலேயே உள்ளன, . நீதிமன்றத்தின் மொழியாகவும் ஆங்கிலமே உள்ளது. நீதிமன்றத்தில் ஆங்கிலம் அல்லாத மற்ற மொழியில் முறையிட வேண்டும் என்றால் மொழிபெயர்ப்பாளர் தேவை.. 20 விழுக்காடு சிங்கப்பூர் மக்களுக்கு ஆங்கிலத்தில் படிக்கவோ எழுதவோ தெரியாது. 2010ம் ஆண்டு கணக்கின்படி 71 விழுக்காடு மக்களுக்கு இரண்டு அல்லது அதற்கு அதிகமான மொழிகள் தெரியும் . சிங்கப்பூரில் பெரும்பான்மை (பாதி மக்கள்) மக்களின் மொழியாக சீனம் உள்ளது. கல்வி ஆரம்ப, இரண்டாம், மூன்றாம் நிலைக் கல்விக்கு பெரும்பாலும் அரசு துணைபுரிகிறது. அனைத்து தனியார் மற்றும் பொதுக் கல்வி நிறுவனங்களும் கட்டாயமாகக் கல்வி அமைச்சில் பதிவு செய்யப்பட வேண்டும். அரசு பள்ளிகளின் பயிற்று மொழியாக ஆங்கிலம் இருக்கிறது. "தாய் மொழி" தவிர அனைத்து பாடங்களும் ஆங்கிலத்தில் கற்பிக்கப்படுவதுடன் தேர்வுகளும் ஆங்கிலத்திலேயே நடாத்தப்படுகின்றன. அதே சமயம் பொதுவாக "தாய் மொழி" சர்வதேச அளவில் முதல் மொழியைக் குறித்தாலும்; சிங்கப்பூர் கல்வி முறையில், இது இரண்டாவது மொழியைக் குறிக்க பயன்படுத்தப்படுகிறது, ஆங்கிலம் முதல் மொழி எனப்படுகிறது. வெளிநாடுகளில் சிலகாலம் இருந்த மாணவர்கள் அல்லது தங்கள் "தாய் மொழியைக்" கற்க சிரமப்படுபவர்களுக்கு ஒரு எளிமையான பாடத்திட்டத்தினை எடுக்க அல்லது பாடத்தைக் கைவிட அனுமதிக்கப்படுகிறது. கல்வி மூன்று நிலைகளில் நடைபெறுகிறது: அவை "ஆரம்பக் கல்வி", "இடைநிலைக் கல்வி", "பல்கலைக்கழகத்திற்கு முந்தைய கல்வி" என்பனவாகும். இவற்றில் ஆரம்பக் கல்வி மாத்திரமே கட்டாயமானது, இது மாணவர்களுக்கு நான்கு ஆண்டு அடிப்படைப் பயிற்சியையும் இரு ஆண்டுகள் திசையமைவு பயிற்சியையும் வழங்குகிறது. மொத்தமாக ஆரம்பப் பள்ளி ஆறு ஆண்டுகளாகும். பாடத்திட்டமானது ஆங்கிலம், தாய்மொழி, கணிதம் ஆகியவற்றிலான அறிவை வளர்ப்பதில் கவனம் செலுத்துகிறது. அனைத்து மாணவர்களுக்கும் ஆங்கிலம், தாய்மொழி, கணிதம், அறிவியல் பாடங்கள் கற்பிக்கப்படுகின்றன. சிங்கப்பூரின் இரண்டு முக்கிய பொதுப் பல்கலைக்கழகங்களான சிங்கப்பூர் தேசியப் பல்கலைக்கழகம் மற்றும் நன்யாங் தொழில்நுட்பப் பல்கலைக்கழகம் உலகின் சிறந்த 100 பல்கலைக்கழகங்களினுள் அடங்குகிறன. போக்குவரத்து சிங்கப்பூர் சிறிய, மக்கள் அடர்த்திமிக்க நாடாகியதால் இங்கு தனியார் மகிழுந்து வைத்துக்கொள்ளப் பல கட்டுப்பாடுகளை அரசு விதித்துள்ளது. இது சாலைகளில் நெரிச்சலை தவிர்க்கவும் மாசுபடுதலை குறைக்கவும் அரசு மேற்கொள்ளும் ஒரு நடவடிக்கையாகும். மகிழுந்து வாங்க அதன் சந்தை மதிப்பை விட ஒன்றறை மடங்கு சுங்கத்தீர்வை வாங்குபவர் அரசுக்கு செலுத்த வேண்டும். மேலும் அவர் சிங்கப்பூரின் மகிழுந்து வாங்க உரிய தகுதி சான்றிதழ் (COE) வாங்க வேண்டும். இச்சான்றிதழ் 10 ஆண்டுகளுக்கு மகிழுந்தை சிங்கப்பூரில் ஓட்ட அனுமதிக்கிறது. இங்கு மகிழுந்தின் விலை அதிகம், சிங்கப்பூர்வாசிகளில் 10க்கு ஒருவர் மகிழுந்து வைத்துள்ளார் . தனிப்பட்ட முறையில் மகிழுந்து வைத்துக்கொள்ளப் பல கட்டுப்பாடுகள் இருப்பதாலும் பேருந்து தொடருந்து வசதி நன்றாக இருப்பதாலும் பெரும்பாலான சிங்கப்பூர்வாசிகள் பேருந்து, தொடருந்து, வாடகை மகிழுந்து, மிதிவண்டி மூலம் பயணம் மேற்கொள்கின்றனர். எசு.பி.எசு டிரான்சிட் என்ற நிறுவனம் பேருந்துகளை இயக்குகிறது. எசு.எம்.ஆர்.டி கழகம் என்ற நிறுவனம் பேருந்துகளையும் தொடருந்துகளையும் இயக்குகிறது. 12க்கும் மேற்பட்ட நிறுவனங்கள் வாடகை மகிழுந்துகளை இயக்குகின்றன. 25,000 வாடகை மகிழுந்துகள் சிங்கப்பூரில் உள்ளன. மற்ற முன்னேரிய நாடுகளுடன் ஒப்பிடும் போது வாடகை மகிழுந்துகளின் வாடகை குறைவு, எனவே இவற்றின் பயன்பாடு மக்களிடையே அதிகம் உள்ளது. சிங்கப்பூரின் சாலைகளின் மொத்த தொலைவு 3,356 கி.மீட்டர், இதில் 161 கிலோ மீட்டர் விரைவுச் சாலைகளாகும். உலகின் முதல் நெரிச்சல் கட்டண திட்டமான சிங்கப்பூர் வட்டார உரிம திட்டம் 1975ல் நடைமுறை படுத்தப்பட்டது. 1998ல் இத்திட்டம் மேம்படுத்தப்பட்டு மின்னனு கட்டண சாலை என்ற பெயரில் செயல்படத் தொடங்கியது. இதன் மூலம் மின்னனுமுறையில் சுங்கம் வசுலித்தல், மின்னனு முறையில் உணர்தல், காணொளிமூலம் கண்காணித்தல் போன்றவை அறிமுகப்படுத்தப்பட்டது. ஆசியாவில் பன்னாட்டு போக்குவரத்தின் முக்கிய மையமாகச் சிங்கப்பூர் விளங்குகிறது. 2005ல் சிங்கப்பூர் துறைமுகம் 1.15 மில்லியன் டன் (கப்பலின் மொத்த சுமையளவு) கையாண்டது. சாங்காய் துறைமுகத்துக்கு அடுத்தபடியாக அதிக அளவான சரக்குகளை (423 மில்லியன் டன்) கையாண்டது. கப்பலின் பொருட்களை வேறு கப்பலுக்கு மாற்றும் முதன்மை மையமாகவும் திகழ்கிறது. கப்பல்கள் எரிபொருளை நிரப்பும் மையமாகவும் திகழ்கிறது. தென்கிழக்காசியாவின் வானூர்தி மையமாகச் சிங்கப்பூர் விளங்குகிறது. இலண்டனிலிருந்து சிட்னி செல்லும் வானூர்திகள், பயணிகள் இடைத்தங்கும் இடமாகவும் சிங்கப்பூர் விளங்குகிறது . சிங்கப்பூரில் 8 வானூர்தி நிலையங்கள் உள்ளன. சிங்கப்பூர் சாங்கி வானூர்தி நிலையம் 80 வானூர்தி நிறுவனங்கள் வந்து செல்லும் இடமாக உள்ளது. இவை 68 நாடுகளில் உள்ள 302 நகரங்களை இணைக்கின்றன. சிங்கப்பூர் வான்வழி இந்நாட்டின் தேசிய வானூர்தியாகும். இவற்றையும் பார்க்கவும் சிங்கப்பூர் தமிழர் சிங்கப்பூர் கோயில்கள் குறிப்புகள் மேற்கோள்கள் Bibliography Lee Kuan Yew (2000). From Third World To First: The Singapore Story: 1965–2000. New York: HarperCollins. வெளி இணைப்புகள் சிங்கப்பூர் அரசின் இணையதளம் விக்கி ட்ரேவல் - சிங்கப்பூர் வழிகாட்டி தென்கிழக்கு ஆசிய நாடுகள் முன்னாள் பிரித்தானியக் குடியேற்றங்கள் ஆசியத் தலைநகரங்கள் தீவு நாடுகள் ஐக்கிய நாடுகள் சபையின் உறுப்பு நாடுகள்


February | 2014 | குவிகம் (படங்கள் பெரிதாகத் தெரிய அதன் மேல் க்ளிக் செய்யவும்) மலர் : 1 இதழ் :3பிப்ரவரி 2014 சென்னையில் சங்கீத சீஸன் முடிந்து நாட்டியம் மற்றும் நாடகங்களுக்கு சபாக்கள் இடம் கொடுக்கும் காலம் இது! பொங்கலோடு முடியும் மிதமான குளிர் காலம் பிப்ரவரியிலும் தொடர்வதால் சென்னைக்கு இன்னும் குளிர் விட்டுப் போகவில்லை! தை – மாசி மாதம் வருவதால் ஏகப்பட்ட கல்யாணங்கள் – பூணல்கள்! மகா சிவராத்திரி இந்த மாதம் வருகிறது! கண் முழித்து பரமபதம் ஆடி சினிமா பார்த்தது எல்லாம் அந்தக் காலம்! வாலண்டைன் டே வருவதால் ரோஜாப் பூக்களுக்கு தட்டுப்பாடு! அரசியல் ரம்மி ஆரம்பித்துவிட்டது. எந்த சீட்டைச் சேர்த்து கூட்டணி அமைக்கலாம் என்ற தேர்தல் ஜுரம் சூடு பிடிக்கிறது! பொடி வைத்து -கத்திப் பேசும் பார்லிமெண்டில் கத்தி மின்னுகிறது -. மிளகுப் பொடி தூள் கிளப்புகிறது!எல்லாம் தெலுங்கானா பிரச்சினை! இது சரிதானா? எல்லாருக்கும் பிரதமராகணும்னு ஆசை! ராகுல். மோடி, ஜெயலலிதா, மம்தா, மாயாவதி,முலயாம் சிங்,பட்டியல் நீளுகிறது! சென்னையில் கூவத்தை மணமாக்க 3000 கோடிக்கு மேல் கொட்டப் போகிறார்கள்! கெஜ்ரிவாலை குதிக்க வைத்து காங்கிரஸும் பி ஜே பி யும் வேடிக்கை பார்க்கின்றன! வானமே நீ என்போல் ஏழையா? (அனுராதா) வானமே நீ என்போல் ஏழையா? உனக்கு இந்த கிழிந்த மேக உடை தேவையா? அப்படித்தான் உனக்கு என்ன துக்கமோ? கறுத்துப் போனது உந்தன் மேக முகமோ? சோகத்தைச் சொல்ல தேவை ஒரு மொழி ! இடியைத் தவிர உன்னிடம் வேறு என்ன வழி ! நட்சத்திரங்களை எங்கோ நீ தொலைத்தாய் அதைத் தேடித்தேடி இங்கும் அங்கும் அலைந்தாய் ! விரக்திப் புன்னகை இதழ்களில் தவழ்கிறது ! மின்னல் வேகத்தில் உன் உள்ளம் தளர்கிறது ! எனக்கு மட்டும் சொல்லிவிடு என்ன செய்தாய் பிழை ! கண்ணீரை அடக்காதே பெய்துவிடு நீ மழை ! பாங்க் A T M லிருந்து ஜோக்ஸ் வருது!!!! மாட்டுக்கு லோன் எங்கே கிடைக்கும்? மாட்டுக்கெல்லாம் லோன் தர மாட்டோம்!மனுஷங்களுக்குத் தான் தருவோம்! போட்டோ ஐ .டி, அட்ரஸ் புரூப் எல்லாம் கொடுத்தாலும் நம்ம ஜிம்மி பேர்லே அக்கவுண்ட் ஓபன் பண்ண மாட்டாங்களாம்! ஏன் ஹவுசிங்க் லோனை கட்டலை ? நீங்க கொடுத்த லோனை வைச்சு எங்க அப்பாவுக்கு சமாதி தான் கட்ட முடிஞ்சுது! ஜாதகம் பொருந்தியிருந்தாலும் K Y C நார்ம்ஸ் சரியா இருந்தாத் தான் பொண்ணைக் கொடுப்பாராம் பேங்க் மேனேஜர்! தங்கமென வைரமென ஜொலிக்கின்ற தாயே! தாங்காத துயர்போக்கும் மாங்காட்டுத் தாயே! திங்களென திங்கள்எல்லாம் திகழ்கின்ற தாயே! தீங்குகள் வாராமல் காக்கின்ற தாயே! துங்கமுக மைந்தனை தந்துவிட்ட தாயே! தூங்காத விழியாலே துயர்நீக்கும் தாயே! தெங்கின்இள நீர்போல இனிக்கின்ற தாயே! தேமதுரத் தமிழாலே பாடவைக்கும் தாயே! தைவெள்ளித் திருநாளில் ஆடவைக்கும் தாயே! தொல்லைகளைப் போக்கிவிட வந்துவிடு தாயே! தோல்விகளை வெற்றியாக மாற்றிவிடு தாயே! தௌஹித்ரர் தவழ்ந்துவர அருள்தருவாய் தாயே! த்ரௌபதி அம்மனாக காத்திடுவாய் நீயே! “பிக் பாக்கெட்! மூஞ்சியையும் முழியையும் பாரு! திருட்டுப் பய! அறைஞ்சு கொல்லணும்!” “அடிக்காதீங்க! அடிக்காதீங்க! நான் எடுக்கலை ”! “சும்மா கேட்டா இல்லைன்னு தான் சொல்வானுக! நாலு போட்டா தானா வருது”! “ஐயோ சாமி.. என் கிட்டே இல்லீங்க! அடிக்காதீங்க”! “இந்த மாதிரிக் காவாலிப் பசங்களையெல்லாம் நிக்க வைச்சு சுடணும்” “கொல்லாதீங்க! நான் சத்தியமா எடுக்கலை”! “என்ன நெஞ்சழுத்தம் பாத்தேளா! கள்ளுணி மங்கனாட்டம் நிக்கறான் பாருங்கோ”! “வலிக்குது சார்! நான் எடுக்கலை சார்”! “இவனை சும்மா விடக் கூடாது! அதோ இன்ஸ்பெக்டர் வர்ராறு! அவருக்குத்தான் உண்மையைக் கக்க வைக்கத் தெரியும்!” “உண்மையைச் சொல்லு ! போலீஸ்காரன் அடி எப்படி இருக்கும்னு தெரியுமா?" "சார்! இது உங்க பர்சா பாருங்க!” “ஆமாம் சார் இது.. எப்படி உங்களிடம்....” “முந்தின ஸ்டாப்பிலே நீங்க ஏறும் போது உங்க பாக்கெட்டிலிருந்து கீழே விழுந்தது! எடுத்து உங்க கிட்டே கொடுக்கறதுக்குள்ளே பஸ் கிளம்பிடுச்சு! உடனே ஸ்கூட்டரை எடுத்துக்கிட்டு இந்த ஸ்டாப்புக்கு வந்தா....” கூடியிருந்த அத்தனை பேர் நெஞ்சுகளையும் ஏதோ ஒன்று நெருடுகின்றதே! அது கோவலனைக் கொன்ற பாண்டியனின் நெருடல்! மண்ணாங்கட்டிக்கு ஒரு சுண்ணாம்பு பொட்டு வைத்து தண்ணீரில் குளிப்பாட்டி – அது கண்ணீரில் கரைவதைப் பார்த்து பார்த்து அவ கைகொட்டிச் சிரிச்சாளாம் .... ஓ கைகொட்டிச் சிரிச்சாளாம் ! வாழை நாரெடுத்து அழகா முழம் தொடுத்து ரோஜா மாலை ஒண்ணு செஞ்சாளாம் – அது வாடாம இருக்க அசங்காமல் இருக்க அடுப்புக் குள்ளே அதை வைச்சாளாம் ! ஆட்டம் ஆடவேண்டி மெட்டு இட்டுக் கட்டி பாட்டுப் பாடச் சொல்லிக் கேட்டாளாம்! ராகம் தொடங்கையில் நாகப் பாம்பு ஒண்ணு கழுத்தைக் கட்டிக் கொண்ட கதையாச்சே ! பாட்டி மத்தெடுத்து சட்டிப் பானையிலே கெட்டித் தயிரை நல்லா கடைஞ்சாளாம்! வெண்ணை திரண்டு வந்து கண்ணைப் பறிக்கையிலே மண்ணைப் போட்டு விட்ட கதையாச்சே !! வெந்தழலால் வேகாது – கு. அழகிரிசாமி கு. அழகிரிசாமியின் படைப்புலகம் பெரும்பாலும் வாழ்வின் யதார்த்தங்களை எடுத்துச் சொல்லும் என்கிறார் பழ. அதியமான்.. தமிழ்ச் சிறுகதையின் தரத்தை உலக அளவுக்கு உயர்த்தியவர் அழகிரிசாமி என்கிறார் பிரபஞ்சன். அவரது கதைகள் படித்துச் சுவைக்க வேண்டியவை. தோண்டத் தோண்ட சுரக்கும் ஊற்று அவை! அதில் “வெந்தழலால் வேகாது “ என்ற புராணக் கதையை இப்பொழுது பார்ப்போம்! நடுராத்திரியில் மதுரையில் மீனாட்சி அம்மன் கோவில் பள்ளியறையில் மீனாட்சியும் சுந்தரரும் படுத்திருக்கயில் உறக்கம் வராமல் அவதிப் படுகிறார் சுந்தரர். காரணம் அன்றைக்குத் தான் தருமிக்காக நக்கீரனை எரித்து, பிறகு மற்றைய புலவர் வேண்டுகோளுக்கு இணங்க அவரை உயிர்ப்பித்து வந்திருக்கிறார். தன்னுடைய வெறி தணிய சுடுகாட்டுக்குக் போய் பேய்க் கணங்களுடன் தாண்டவம் ஆடிவிட்டு வேறு வந்திருக்கிறார்! மீனாட்சியும் பெண்ணுக்கே உரிய கவலையுடன்இப்படி தூங்காமல் கண் விழித்தால் என்னாகும் என்று அவரைத் தொட்டுப் பார்த்த்தாள்! அனல் போல் கொதித்தது அவரது நெற்றிக் கண்ணும் உடம்பும்! ‘முன்பு ஒருமுறை பஸ்மாசுரனுக்கு வரத்தைக் கொடுத்துவிட்டு பயந்து ராத்திரியெல்லாம் தூங்காமல் இருந்தமாதிரி இப்படி ஒரு காரியத்தை செய்து விட்டு ஏன் தவிக்கிறீர்கள் ’ என்று சுட்டிக் காண்பித்தாள் மீனாட்சி! ‘சரி சரி உறங்குங்கள்’ என்று சுருண்டு கிடந்த புலித் தோலை இழுத்து அவர் உடலை நன்றாகப் போர்த்தினாள் ! ‘அப்போதே யோசனை செய்யாமல் போனேன் என்று ‘ சுந்தரர் சராசரி மனிதன் போல புலம்பினார். மன்மதனை எரித்த தப்பையும் சுட்டிக்காட்ட மீனாட்சி தவறவில்லை!அவருடைய மேலான கவலை என்ன வென்றால் நக்கீரன் கடைசி வரை தான் செய்ததை பிழையென்று ஒப்புக்கொள்ளவில்லை! நீங்கள் சொன்னது சரியென்று நீங்களும் நிரூபிக்கவில்லை என்பதை சுருக்கென்று குத்திக் காட்டினாள் சகதர்மிணி. தமிழ்ச்சங்க புலவர்கள் அனைவரும் சுந்தரரின் செயலை தருமியின் எதிரில் கேவலமாக விமர்சனம் செய்தனர். சங்கப் பலகை வேண்டுமென்று புலவர்கள் அவரிடம் போனது புலவர்கள் செய்த முதல் தவறு என்று பரணர் சொல்ல மற்றவரும் அதையே ஆமோதித்தனர். எல்லாரும் போய் நக்கீரனைப் பிழைக்க வைக்க வேண்டினார்கள். அவர் கைவசம் இருக்கும் மன்னிப்பு அவருக்கே தேவையா யிருந்தது. சுந்தரரும் நக்கீரனிடம் அவர் சொன்னது பிழை என்று ஒத்துக் கொள்ள வைப்பாரோ என்று எல்லாருக்கும் பயம். சிவனைப் பற்றி ஒரு வெண்பா பாடினால் கரையேற்றுவோம் என்றார். நக்கீரனும் பாடினார். சுந்தரர் அவரை பழைய நிலைக்குக் கொண்டு வந்தார். நக்கீரனைப் பார்க்க சுந்தரருக்கு கண் கூசியது. உடனே அந்த இடத்தை விட்டுப் போய்விட்டார். அதற்குப் பின் மற்ற புலவர் எல்லாரும் சுந்தரரை மீண்டும் கலாய்த்தார்கள் இதை தருமி சுந்தரரிடம் சொன்னதால் தான் சுந்தரருக்கு அன்று தூக்கம் அழிந்தது. குற்றம் குற்றமே என்ற சொற்கள் எரிச்சலாகக் கேட்டுக் கொண்டிருந்தன ! மன சாந்திக்காக படுக்கையை விட்டு வெளியே வந்தார்! மீனாட்சியும் ‘ஏன் இப்படி உடம்பையும் மனதையும் போட்டு அலட்டிக் கொள்கிறீர்கள்? இனிமேல் சங்க விவகாரத்துக்கு நீங்கள் போக வேண்டாம்’ என்றாள் . சுந்தரருக்கு அந்த வார்தைகளை சகிக்க முடியவில்லை. வெளியே வந்த சுந்தரர் திடுக்கிட்டுப் போனார். தருமி அவர் வாங்கிக் கொடுத்த பொற்கிழியை வேண்டாமென்று அவர் முன்னால் வைத்து விட்டுப் போய்விட்டான். தொப்பென்று படுக்கையில் வீழ்ந்தார் சுந்தரர். மீனாட்சி அவரைத் தடவிக் கொடுத்தாள். அவரது நெற்றிக்கண் கைலாய பர்வதத்தின் பனிக்கட்டியை விடக் குளிர்ந்து போயிற்று! அழகிரிசாமியின் கற்பனையில் யதார்த்தம் மிளிர்கிறது என்பதற்கு இந்த ஒரு கதையே போதும்! பெருமாளே ! (விஜயலக்ஷ்மி) பெருமாளே ! பெருமாளே ! ஸ்ரீ ரங்க நாதப் பெருமாளே ! நாடி வருகின்ற கோடி மக்களின் குறை தீர்க்கும் பெருமாளே – எங்கள் குறை தீர்க்கும் பெருமாளே ! பாற்கடலில் பள்ளி கொண்ட பெருமாளே ! பாதங்களைப் பணிகின்றோம் இந்நாளே ! அறிவும் இல்லாத பொருளும் இல்லாத பாமரரைக் காத்திடணும் – இந்தப் அலையலையாய் மக்கள் கூட்டம் வந்திடணும் கோவிந்தன் உன் நாமம் பாடிடணும் ரத்ன சேவை கண்டிடணும் முத்து சேவை கண்டிடணும் ஏகாதசி திருநாளிலே – வைகுந்த ஏகாதசி நன்னாளிலே ! பாரெல்லாம் உன் நாமம் பாட வேண்டும் தெருவெல்லாம் பக்தி வெள்ளம் ஓட வேண்டும் தேடி உன்னை நாடணும் நாடி உன்னைப் பாடணும் நாராயணன் நாமம் எந்நாளுமே – ஸ்ரீமந் நாராயணன் நாமம் எந்நாளுமே !! ராதை – கோதை – சீதை அவளது செக்கச் சிவந்த விழி சிங்காரமான விழி ! மண்ணை விழுங்கி வெண்ணைய் திருடி கோபியர் கொஞ்ச கோலமடிக்கும் கோவர்த்தன கிரி கொற்றவனைக் காண ராதை அங்கு வந்தாள் ராதை அங்கு வந்தாள் – போதை தரும் விழியாள் ! ( அவளது ) மண்ணை மிதித்து விண்ணை அளந்து பொன்னைக் கொடுத்து பெண்ணை மணந்து கோலங்கள் காட்டும் கோவிந்தனைக் காண கோதை அங்கு வந்தாள் கோதை அங்கு வந்தாள் – போதை தரும் விழியாள் ! கல்லை மிதித்து பெண்ணை விடுத்து வில்லை முறித்து தன்னை மணந்த கோதண்ட ராமனைக் காணக்காண வேண்டி சீதை அங்கு வந்தாள் சீதை அங்கு வந்தாள் – போதை தரும் விழியாள் ! சோம்பேறி ராஜாவுக்கு கோயில் ஒண்ணு கட்டினா உற்சவ மூர்த்தியாய் நான் இருப்பேன் – அம்மாடி கோபுர உச்சியில் தூங்கிடுவேன் ! பக்த கோடி மக்க ளெல்லாம் கர்ப்ப கிருகம் வந்து நின்று பாட்டுப் பாடி ஆசி வேண்டி வந்திடுவார் ! சாமி எங்கே காணோம்டா செஞ்ச பாவம் என்னாடா என்று சொல்லி புலம்பிடுவார் – நானோ காலை மணி அஞ்சரைக்கு கச்சிதமா எந்திரிப்பேன் காப்பி குடிப்பேன் அப்புறம் தூக்கம் பிடிப்பேன் சனிக் கிழமை ராத்திரி தூங்கப் போய் திங்கட் கிழமை காலை எந்திரிப்பேன் போட்ட ஷூவைக் கழட்ட நேரமில்லை போட்டுக் கிட்ட சட்டையும் தோய்க்கவில்லை குளி குளிச்சு ரொம்ப மாசமாச்சு – அட ஷேவ் பண்ணியும் மாசம் ஆறாச்சு ! காளை என்னைக் கட்டிக் கொள்ள கச்சிதமா பொண்ணு வந்தா விட்டு விடு சோம்பேறித் தனத்தை என்றாள் சரி கண்ணே என்று விட்டு விட்டேன் கிட்ட வாடி என்று கட்டிக் கொண்டேன் சோம்பேறித் தனத்துக்கு முழுக்குப் போட்டேன் சுறு சுறுப்பாய் நானும் மாறி விட்டேன் சோம்பேறி ராணிக்கு கோவில் ஒன்று கட்டினா உற்சவ மூர்த்தியாய் அவள் இருப்பாள் – நானோ கோபுர வாசலில் காத்திருப்பேன் !! இருபத்தைந்து இந்திய மேதைகள் வெள்ளி விழா கொண்டாடிய NDTVயின் சார்பில் தேர்ந்தெடுக்கப்பட்ட 25 தலை சிறந்த வாழும் இந்திய மேதைகளுக்கு டிசம்பர் 14, 2014ல் ராஷ்ட்ரபதி பவனில் விருந்து – விருது அளித்த போது எடுத்த படம்! C N R ராவ் ஹரி பிரசாத் சௌர்சியா M S சுவாமிநாதன் N R நாராயண மூர்த்தி S. H. ராஜா Y K ஹமீத் சந்திரா: ரூபா ஐயரின் காதல் ஓவியம் மாலினி 22 பாளையங்கோட்டை : மலையாள ரீ மேக் கோலி சோடா: பசங்க தூள் கிளப்பறாங்க இது கதிர்வேலன் காதல்: வழக்கமான மசாலா இங்கே என்ன சொல்லுது: சந்தானம் காமெடி மசாலா உ : படம் எடுப்பதைப் பற்றிக் கதை புலிவால்: நாயர் பிடித்த புலிவால் மாதிரி ஆபத்தான விஷயம் பண்ணையாரும் பத்மினியும் : மெல்லச் செல்லும் அழகுக் கவிதை ரம்மி : ஜாதிக் காதல் கலவரம்


மாநிலத்தில் முதலீடுகளை ஈர்க்கும் நோக்கில் வெளிநாடு சுற்றுப் பயணம் மேற்கொண்டிருக்கிறார் தமிழக முதல்வர் எடப்பாடி பழனிசாமி. அவர் அமெரிக்காவில் முதலீட்டாளர்கள் முன்னிலையில் உரையாற்றினார். இந்நிலையில், 16 நிறுவனங்கள் மாநிலத்தில் சுமார் 2,700 கோடி ரூபாய் முதலீடு செய்ய முன்வந்துள்ளன. இது குறித்து தமிழக அரசு வெளியிட்டுள்ள செய்திக் குறிப்பில், “மாநிலத்தில் 16 நிறுவனங்கள் சுமார் 2,780 கோடி ரூபாய்க்கு முதலீடு செய்ய புரிந்துணர்வு ஒப்பந்தம் போட்டுள்ளன. பல்வேறு துறைகளில் இந்த முதலீடு செய்யப்பட உள்ளது. ஹால்டியா பெட்ரோகெமிக்கல்ஸ் நிறுவனம், சுமார் 50,000 கோடி ரூபாய் மதிப்பில் ஆலை ஒன்றை அமைக்க புரிந்துணர்வு ஒப்பந்தம் போட்டுள்ளது. இந்த புதிய முதலீடுகள் மூலம் சுமார் 25,000 பேருக்கு வேலைவாய்ப்பு கிடைக்கும். குறிப்பாக இளைஞர்கள் இதன் மூலம் பயனடைவார்கள்” என்று தெரிவிக்கப்பட்டுள்ளது. “தொழில் செய்வதற்கான ஏதுவான சூழல் தமிழகத்தில் உள்ளது. வரி முறையில் இருக்கும் சலுகைகள், நிதி சார்ந்த மானியங்கள், மிகவும் திறன் வாய்ந்த மக்கள் சக்தி, தடையில்லாத மின்சார சப்ளை, மிகவும் உயர்ந்த உட்கட்டமைப்பு வசதி உள்ளிட்டவை தமிழகத்தை முதலீட்டாளர்களின் விருப்பத்திற்குரிய இடமாக மாற்றியுள்ளது. சமீபத்தில் தமிழகத்தில் நடத்தப்பட்ட முதலீட்டாளர்கள் மாநாடு மூலம் 43 பில்லியன் டாலர் மதிப்பிலான முதலீடுகளை செய்வதற்கான 300-க்கும் மேற்பட்ட ஒப்பந்தங்கள் கையெழுத்தானது. தொடர்ந்து தமிழகத்தில் முதலீடு செய்வதற்கும், தொழில் செய்வதற்குமான சூழல் இருக்கும் காரணத்தினால்தான் இவ்வளவு பெரிய முதலீடுகளைப் பெறுவதற்கான ஒப்பந்தங்கள் போடப்பட்டன. தமிழக அரசு விமானத் துறை மற்றும் ராணுவத் துறை சார்ந்த நிறுவனங்களை ஊக்குவிக்கவும் தொடர்ச்சியாக நடவடிக்கை எடுத்து வருகிறது. முதலீட்டாளர்களுக்கு எதுவான சூழலை எனது அரசும், எனது மாநிலமும் கொடுக்கும் என்பதைத் தெரிவித்துக் கொள்கிறேன்” என்று முதலீட்டாளர்கள் முன்னிலையில் நேற்று உரையாள்ளினார் முதல்வர் பழனிசாமி. இங்கிலாந்து, அமெரிக்கா, துபாய் நாடுகளுக்கு சுற்றுப் பயணம் மேற்கொண்டுள்ளார் முதல்வர். முன்னதாக இங்கிலாந்து சென்ற அவர், அமெரிக்கப் பயணத்தை முடித்துக் கொண்டு அடுத்ததாக துபாய் செல்கிறார். அங்கும் முதலீட்டாளர்களை சந்தித்துப் பேசிவிட்டு, செப்டம்பர் 10 ஆம் தேதி தமிழகம் திரும்புகிறார் முதல்வர் பழனிசாமி. சமீபத்திய தமிழ்நாட்டுச் செய்திகள் சென்னை செய்திகள், அரசியல், வர்த்தகம், தொழில்நுட்பம், கிரிக்கெட் ஆகியவற்றின் தலைப்புச் செய்திகள் என ஒவ்வொரு நிகழ்வுகளையும் பற்றி தமிழில் படிக்க Facebook மற்றும் ட்விட்டர் Twitter ஐ பின் தொடருங்கள்.


source: fineweb

text: 90 வயதை தொட்டப் பிறகு அதிக பயணங்களை குறைத்துக் கொண்டு முக்கியமானவற்றிக்குக்கூட கலைஞர் நேரில் செல்வதில்லை. அதனால் தான் திராவிடர் கழகத் தலைவர் வீரமணியின் பிறந்த நாளுக்கு அவரால் நேரில் சென்று வாழ்த்துச் சொல்ல முடியவில்லை. அவ்வளவு ஏன் பெரியார் பிறந்த நாளுக்குக் கூட பெரியார் திடலுக்கு போக முடியாத கலைஞர், ..அதுவும் வயதானவர்களுக்கு கொஞ்சமும் ஒத்துக் கொள்ளாத கடும் குளிர் நிலவிய நேற்று, (6-12-2013) டாக்டர் அம்பேத்கர் சிலைக்கு மாலை அணிவிப்பதைக் கூட தவிர்த்து விட்டு, தன் உடல் நலத்தையெல்லாம் பொருட்படுத்தாமல் நடிகர் சோ மகனின் திருமணத்திற்கு நேரில் சென்று வாழ்த்திருக்கிறார். மகன்கள் மு.க. அழகிரி, மு.க. ஸ்டாலின், மகள் கனிமொழி எவ்வளவு ஒத்துமையா எல்லோரும் கலந்து கொண்டு கல்யாணத்தை சிறப்பித்திருக்கிறார்கள். சொல்லுங்க பிராமின்.. சொல்லுங்க.. இவரா உங்களுக்கு எதிரி? உங்கள் மீது இவ்வளவு அன்போடு இருக்கிற அவருக்கு நீங்கள் ஒரு ‘செல்லாத ஓட்டு’ கூட போட்டதில்லை என்பது கூட பரவாயில்லை.. அவரை சாபம் விட்டு சபிக்காமலாவது இருக்கக் கூடாதா? இன்னும் என்ன செய்தால் இவரை நீங்கள் ஒத்துக் கொள்வீர்கள்.. உங்களுக்காக எதையும் செய்யக் காத்திருக்கிறது அந்தக் குடும்பம். இனி வசவுகளைத் தவிர்த்து உங்கள் கோரிக்கைகளை மட்டும், (ஜெயேந்திரன் விவகாரம்போல் ரகசியமாக கூட) சொல்லுங்கள்... முடிந்தவரை முடித்து வைப்பார் தலைவர் கலைஞர். டிசம்பர் 7 அன்று face book ல் எழுதியது தொடர்புடயவை:


source: CulturaX

text: மத்திய மாகாணம், மேல் மாகாணம், ஊவா மாகாணம், சப்ரகமுவ மாகாணம், வடமேல் மாகாணம் ஆகிய மாகாணங் களில் வாழும் தமிழ் மக்களின் பிரதிநிதித் துவங்களை உறுதிப்படுத்தும் இந்த கொள்கை வழிகாட்டல் ஆவணத்தை தன்னுடன் தொழிலாளர் தேசிய முன்னணி தலைவர் பழனி திகாம்பரம், மலையக மக்கள் முன்னணி தலைவர் இராதாகிருஷ்ணன் ஆகியோரும் இணைந்தே இன்று ஜனாதிபதியிடம் கையளிக்க உள்ளதாக மனோ கணேசன் மேலும் தெரிவித்தார்.இது தொடர்பில் மனோ கணேசன் மேலும் கூறியதாவது, அனைத்து சிறு மற்றும் சிறுபான்மை கட்சிகள் மட்ட கலந்துரையாடல் செயற் பாடுகள் நடைபெறும் அதேவேளையில், தென்னிலங்கை மாவட்டங்களில் வாழும் தமிழ் மக்களின் பிரத்தியேக பிரதிநிதித்துவ தேவைகள் தொடர்பில் நாம் கவனம் செலுத்த வேண்டியுள்ளது. நமது பிரத்தியேக முன்னுரிமை தேவையாக தொகுதி எல்லைகள் மீள் நிர்ணயம் என்ற விவகாரம் இருக்கின்றது. கடந்த காலங்களில் ஆட்சியில் இருந்த அரசுகள் அனைத்தும் தங்கள் அரசியல், இன நல தேவைகளை முன்னிறுத்தி சொந்த நிகழ்ச்சி நிரல்களின் அடிப்படையிலேயே தொகுதி எல்லைகளை நிர்ணயம் செய்துள்ளார்கள். அதை நான் எனது ஆட்சியில் செய்யப் போவது இல்லை என ஜனாதிபதி மைத்திரிபால சிறிசேன நேற்று முன்தினம் ஜனாதிபதி செயலகத்தில் நடைபெற்ற கட்சி தலைவர்கள் கூட்டத்தில் அளித்த உறுதிமொழியை நாம் பெரிதும் பாராட்டி வரவேற்கின்றோம். புதிய தேர்தல் முறைமை திருத்த சட்டமூல விவகாரத்தில் நுவரெலியா, கொழும்பு, பதுளை, கண்டி, இரத்தினபுரி, கம்பஹா, கேகாலை, மாத்தளை, புத்தளம், களுத்துறை ஆகிய தென்னிலங்கை மாவட்டங்களில் வாழும் தமிழ் மக்களின் பிரதிநிதித்துவங்கள் தொடர்பாக ஜனநாயக மக்கள் முன்னணி, தொழிலாளர் தேசிய முன்னணி, மலையக மக்கள் முன்னணி ஆகிய நமது மூன்று கட்சிகளின் பிரதிநிதிகள் தொடர்ச்சியாக கலந்து ̈¡யடல்களை நடத்தியுள்ளார்கள். இந்த பேச்சுவார்த்தைகளில் உருவான கருத்தொருமைப்பாடுகளின் அடிப்படையில் உருவாக்கப்பட்டுள்ள ஆவணமே இன்று ஜனாதிபதியிடம் வழங்கப்படவுள்ளது. இந்த ஆவணத்தில் புதிய தேர்தல் முறைமை, அரசியலமைப்பு சட்ட திருத்தத்தின் பிரதான ஓர் அம்சமாக தொகுதி மீள் நிர்ணயம் அமைந்துள்ளதை நாம் வரவேற்றுள்ளோம். கடைசியாக 40 வருடங்களுக்கு முன்னமேயே தொகுதி மீள் நிர்ணயம் நடைபெற்றது. அவ்வேளையில் நாட்டின் ஜனத்தொகை 70 இலட்சமாகும். இன்று நாட்டின் ஜனத்தொகை 200 இட்சத்தை கடந்து விட்டது. இதற்கமைய, தென்னிலங்கையில் தமிழர் ஜனத்தொகையும் அதிகரித்துள்ளது. அத்துடன் கடந்த காலங்களில் கணிசமான மலையக தமிழர்கள் குடியுரிமை, வாக்குரிமை இல்லாது இருந்த நிலைமையும் இன்று மாறியுள்ளது. இவற்றை கணக்கில் எடுத்து நுவரெலியா மாவட்டத்தில் புதிய நான்கு தனித் தொகுதிகள் உருவாக்கப்பட வேண்டும். அதேவேளை நுவரெலியா, கொழும்பு, கண்டி, பதுளை ஆகிய மாவட்டங்களில் பல் அங்கத்தவர் தொகுதிகள் உருவாக் கப்பட வேண்டும். அதுபோல் இரத்தின புரி, கம்பஹா, கேகாலை, மாத்தளை, களுத்துறை, புத்தளம் ஆகிய மாவட் டங்களிலும் ஜனத்தொகை செறிவுக்கு ஏற்ப பல் அங்கத்தவர் தொகுதிகள் உருவாக்கப்படும் சாத்தியங்கள் பற்றியும் ஆராயப்பட வேண்டும். அதுபோல் அமையவிருக்கும் தொகுதி மீள் நிர்ணய பணியின் சுயாதீனம் உறுதிப்படுத்தப்படும் முகமாக மீள் நிர்ணய ஆணைக்குழுவின் இணை தவிசாளராக தேர்தல் ஆணையாளர் நியமிக்கப்பட வேண்டும். இந்த ஆணைக் குழுவில் தேசிய சகவாழ்வுக்கு முரணற்ற முறையில் நமது மக்களின் நலன்களை பிரதிநிதித்துவப்படுத்தும் பிரதிநிதி நியமிக்கப்பட வேண்டும். இவற்றுக்கமைய எல்லைகள் மீள் நிர்ணயம் தொடர்பில் நாம் சில உறுதிமொழிகளை எதிர்பார்க்கின்றோம். புதிய பாராளுமன்ற தேர்தல் சட்டத்தின் கொள்கை வழிக்காட்டல்களை அடிப்படையாகக் கொண்டே மாகாண சபை, உள்ளூராட்சி மன்ற தேர்தல் சட்டங்கள் புதிதாக திருத்தப்பட்டு வடிவமைக்கப்பட்டு சட்டமாக்கப்பட வேண்டும். சில ஆண்டுகளுக்கு முன்னர் நிறைவேற்றப்பட்ட உள்ளூராட்சி மன்ற தேர்தல் திருத்தச் சட்டம் ரத்துச் செய்யப்பட வேண்டும். அதன் அடிப்படையில் தற்போது உருவாக்கப்பட்டு வரும் பிரதேச சபை, நகர சபை, மாநகர சபை உள்ளூராட்சி மன்றங்களின் வட்டார எல்லை நிர்ணயங்கள் ரத்துச் செய்யப்பட்டு அவை, தேசிய மீள் நிர்ணய குழுவின் கண்காணிப்பில் சுயாதீன நிபுணர்களினால் மீண்டும் உருவாக்கப்பட வேண்டும் ஆகிய கொள்கை வழிகாட்டல்கள் உட்பட பல்வேறு விடயங்கள் உள்ளடங் குகின்றன.


five green shift moves that will power india - Tamil Gizbot இந்தியாவில் பசுமை புரட்சி ஆரம்பம்!! பாட்டு கேட்டா மொபைல் சார்ஜ் இதோ புது ஹெட் போன் சூரிய சக்தியை கொண்டு இயங்கும் கேஜெட்கள் சோலார் மின்சாரத்தை உருவாக்க,5'ஆட்டோ பார்ட்ஸ்' நிறுவனங்கள் இணைகின்றன... இது போன்ற வழிகள் நமக்கு தேவையான வளம் கிடைத்தாலும் அதன் பின் விழைவுகள் நம்மை பாதிக்கும் அபாயம் அதிகம் உள்ளது. இயற்க்கை வளங்கள் மூலம் இதற்க்கு தீர்வு காண்பதே சரியானதாக இருக்கும். இந்தயாவிலும் இந்த வழிகள் ஆரம்பம் ஆக தொடங்கிவிட்டன. இந்த மாற்றத்திற்க்கு எடுத்துக்காட்டாக இருக்கும் சில விஷியங்களை கீழே உள்ள சிலைட்சோவில் பார்ப்போம். ராஜஸ்தான் மாநிலத்தில் உலகின் மிகப்பெரிய சோலார் பிளான்டை இந்தியா உருவாக்கி வருகிறது. 23,000 ஏக்கர் பரப்பளவில் சாம்பார் லேக் உருவாக்கப்படுகிறது.


text: February 11, 2012 பிட்டு பார்த்தது ஒரு குற்றமா? பொதுவாக இதுமாதிரி ‘மேட்டர்’களில் கேரள அமைச்சர்கள்தான் கில்லாடிகளாக இருப்பார்கள் என்று யூகித்திருந்தேன். என் யூகத்துக்கு மாறாக கர்நாடக அமைச்சர்களும் – அதிலும் கலாச்சாரக்காவல் இயக்கமான பாஜகவின் அமைச்சர்கள் - முன்னோடிகளாக இருக்கிறார்கள் என்பது அறிந்து மெத்த மகிழ்ச்சி. பிட்டுப்படம் பார்ப்பது ஒரு கலாச்சாரச் சீரழிவு என்பதாக வெறும் வாய் வார்த்தையில்தான் பேசிக்கொண்டிருக்கிறோம். உண்மையில் நம் ஒவ்வொருவருக்கும் ‘செக்ஸ் எக்ஸ்பீரியன்ஸ்’ இருந்தாலும் கூட ‘பிட்டு’ பார்ப்பதில் இருக்கும் குறுகுறுப்பு எழுபது, எண்பது வயசானாலும் அடங்குவதில்லை. பெண்களுக்கு ‘பிட்’டில் ஆர்வமில்லை என்றுதான் ஒரு காலத்தில் அப்பாவியாக நினைத்திருந்தேன். அதுவும் வெத்து யூகம் என்பது சில ஆண்டுகளுக்கு முன்பாக அனுபவப்பூர்வமாக உணரமுடிந்தது. பிட்டு பார்ப்பதில் போய் என்னத்தை குற்றவுணர்ச்சி என்பது புரியவில்லை. சுய இன்பம் மாதிரி இதுவும் இயல்பான ஒரு சமாச்சாரம்தான். வேடிக்கை பார்க்கும் மனோபாவத்தின் வெளிப்பாடுதான் இது. பிட்டு என்றில்லை. பரபரப்பான எந்த விஷயமாக இருந்தாலும் வேடிக்கை பார்ப்பது மட்டும் நமக்கு சலிப்பதேயில்லை. செக்ஸ் சர்வநிச்சயமாக பரபரப்பான விஷயம். எனவே பிட்டு பார்த்தவர்கள் அதற்காக தாம் தரமிறங்கி நடந்துகொண்டோமே என்று சுயகழிவிரக்கம் கொள்வதோ, பிட்டு பார்த்தவர்களை நோக்கி ‘அயோக்கியர்கள்’ என்று பழிப்பதோ அநியாயம். ‘பிட்டு’ எடுப்பதுதான் குற்றம், பார்ப்பது ஒன்றும் பெரிய பாவமல்ல என்பது என் வாதம். பிட்டுக் கலாச்சாரத்துக்கு பலியாகிறவர்கள் பெரும்பாலும் பெண்கள். குறிப்பாக ஆசிய, ஆப்பிரிக்கப் பெண்கள். பணத்துக்காக விருப்ப அடிப்படையில் பெர்ஃபாமன்ஸ் காட்டுபவர்கள் போய், கட்டாயத்துக்காக இதில் ஈடுபடுத்தப்படுபவர்கள், கேண்டிட் முறையில் மறைவாக கேமிரா வைத்து எடுக்கப்பட்டு வினியோகிக்கப்படும் பிட்டுகள் என்று இத்துறை நாம் எவ்வளவு பெரிய அயோக்கியர்களாக இருந்தாலும் ஏற்றுக்கொள்ளவே முடியாத படுமோசமான அயோக்கியத்தனமான முறையில் வளர்ந்துக் கொண்டிருக்கிறது. ‘பிட்டு’ விவகாரத்தை எதிர்ப்பதாக இருந்தால், இந்த அரசியல் அடிப்படையில்தான் எதிர்க்க வேண்டும். பிட்டு மாதிரி எந்த சமகாலப் பிரச்சினையாக இருந்தாலும் உலகமயமாக்கலின் விளைவு மற்றும் தாக்கம் எவ்வளவு இருக்கிறது என்பதைதான் நாம் யோசிக்க வேண்டியிருக்கிறது. உலகமயமாக்கல் தொழில்நுட்ப வளர்ச்சியை விரைவுப் படுத்தியிருக்கிறது. அதன் பலனாக விளையும் சாதகங்களோடு, பாதகங்களையும் நாம் அனுபவித்தே ஆகவேண்டும். இன்றைய தேதியில் இணையத்துக்கு இருக்கும் அகோரப்பசிக்கு, இந்த ‘பிட்டுகள்’ பெரும் தீனியைப் போட்டு வருகின்றன. இந்தியக் கலாச்சாரத்தில் முதன்முதலாக கோயில்களில் சிற்பவடிவில் ‘பிட்டுகள்’ காட்டப்பட்டன என்பது வரலாற்றில் அழுத்தமாக பதிவான ஒன்று. பிற்பாடு தொழில்நுட்பம் முன்னேற முன்னேற புகைப்படங்களில், சினிமாக்களில், வீடியோக்களில், விசிடிக்களில், இணையத்தில் என்று வளர்ந்து இன்று மொபைல் போன்களில் வந்து நிற்கிறது. இது ‘பிட்டு’களை விரும்பினாலும் சரி, விரும்பா விட்டாலும் சரி தவிர்க்க இயலாத சூழல். இக்கலாச்சாரம் ஜூராசிக்தனமாக வளர்ந்து எதிர்காலத்தில் நடுத்தெருவில் யாராவது இருவர் (ஆண் + ஆணாக இருந்தாலும் கூட) லைவ்ஷோ காட்டி, அதை சுற்றிலும் ஒரு ஐம்பது, நூறு பேர் வேடிக்கைப் பார்ப்பதாக இருந்தாலும் நாம் அதிர்ச்சியோ, ஆச்சரியமோ அடையத்தேவையில்லை. ஏதேனும் ஒரு சேனல் இதை நேரடி ஒளிபரப்பாகவும் ஸ்பான்ஸர்கள் உதவியோடு ஒளிபரப்பக்கூடும். அபத்தமான, ஆபாசமான இந்தக் கட்டுரை மீண்டும் கர்நாடக அமைச்சர்களுக்கே வருகிறது. ஏதோ இரண்டு அமைச்சர்கள் ஆர்வத்தில் ‘பிட்டு’ பார்த்துவிட்டார்கள். ஒரு அமைச்சர் தன் மொபைலையே முல்லைக்கு தேர் கொடுத்த பாரியாய் கொடுத்து உதவியிருக்கிறார். இதையெல்லாம் குற்றமென்று சொல்லமுடியுமாவென தெரியவில்லை. சட்டமன்றத்தில் அமைச்சர்கள் இம்மாதிரி செல்போனில் பிட்டு பார்ப்பார்கள் என்று அறுபது ஆண்டுகளுக்கு முன்பு அம்பேத்கருக்கு தெரியாது. எனவே இதுகுறித்த சட்டப்பிரிவு எதையும் அவர் வரையறுத்திருக்க வாய்ப்பில்லை. நம்மிடம் இருக்கும் அரைநூற்றாண்டுக்கும் மேலான கிழடு தட்டிப்போய்விட்ட சட்டத்தை வைத்து அவர்கள் மீது கிரிமினல் குற்றமாக வழக்கு தொடுக்க முடியுமா என்று தெரியவில்லை. பப்ளிக் நியூசன்ஸ் மாதிரி ஏதாவது கேஸுதான் போடமுடியும். அவ்வாறு இதற்கு முன்பாக ‘பிட்டு’ பார்த்தவர்கள் யார்மீதாவது என்ன பிரிவில் வழக்கு தொடுக்கப்பட்டிருக்கிறது என்று சட்ட வல்லுனர்கள் யாராவதுதான் சொல்லியாக வேண்டும். இந்த விஷயத்தில் அமைச்சர்கள் செய்த குற்றத்தைவிட, அதை ‘ஜூம்’ செய்து உலகுக்கு விழிப்புணர்வு ஏற்படுத்திய கேமிராமேன் செய்த குற்றத்தின் அளவுதான் பெரியது என்று கருதுகிறேன். இரண்டு பேர் பார்த்ததை இப்போது உலகமே பார்க்க ஆசைப்படுகிறது. பர்மாபஜாரில் தினமும் ஆயிரக்கணக்கான வாடிக்கையாளர்கள் ‘மினிஸ்டர் பார்த்த பிட்டு கொடுப்பா’ என்று கேட்டு, டிவிடி வியாபாரிகளை ‘டார்ச்சர்’ செய்துக் கொண்டிருக்கிறார்களாம். அவசரத்துக்கு கையில் கிடைக்கும் ஏதோ மொக்கைப் பிட்டை கொடுத்து ‘இதைத்தான் மினிஸ்டர்கள் பார்த்தார்கள்’ என்று அவர்களும் வாடிக்கையாளர்களை ‘திருப்தி’ செய்ய வேண்டியிருக்கிறது. இப்படிப்பட்ட ‘பிட்டுவெறி’ சமூகம்தான் அப்பாவி அமைச்சர்களை ‘ராஜினாமா’ லெவலுக்கு கொண்டு சென்றிருக்கிறார்கள் என்பதை நாம் அவதானிக்க வேண்டும்.


text: போதைப்பொருளுடன் 22 இளைஞர்கள் கைது March 18, 2018 ஆசிரியர் - Editor II போதைப்பொருளுடன் சிவனொளிபாதமலை தரிசிக்க சென்ற 22 இளைஞர்கள் ஹட்டன் பொலிஸ் நிலையத்தின் மோப்ப நாய் பிரிவின் கோரா என்ற மோப்ப நாயின் உதவியுடன் நேற்று (17) கைது செய்யப்பட்டுள்ளதாக ஹட்டன் பொலிஸார் தெரிவித்தனர். இதில் கேரள கஞ்சா, சட்டவிரோத சிகரட்டுக்கள் மற்றும் போதையூட்டும் மாத்திரைகள் என வைத்திருந்த 22 பேர் கைது செய்யப்பட்டுள்ளனர். ஹட்டன் பொலிஸ் நிலையத்தின் விசேட குற்றத்தடுப்பு பிரிவு ஹட்டன் - கொழும்பு பிரதான வீதியில் கினிகத்தேனை தியகல பகுதியில் நேற்று (17) மதியம் 2 மணிமுதல் இரவு எட்டு மணிவரை வாகனங்களை சோதனை செய்த போதே இவர்கள் கைது செய்யப்பட்டுள்ளனர். கைது செய்யப்பட்டவர்கள் நாட்டின் பல பகுதிகளை சேர்ந்தவர்கள் என தெரிவிக்கப்படுகிறது. கைது செய்யப்பட்டவர்கள் இன்று (18) ஹட்டன் நீதவான் முன்னிலையில் ஆஜர்படுத்துவதற்கான நடவடிக்கை எடுத்துள்ளதாக பொலிஸார் மேலும் தெரிவித்தனர்.


முதலாவது பகலிரவு டெஸ்ட் எதிர்வரும் 27 ஆம் திகதி ஆரம்பம் | Virakesari.lk முதலாவது பகலிரவு டெஸ்ட் எதிர்வரும் 27 ஆம் திகதி ஆரம்பம் Published on 2015-11-24 14:23:52 அவுஸ்திரேலியா –- நியூஸிலாந்து அணிகளுக் கிடையிலான 3ஆ-வது மற்றும் கடைசி டெஸ்ட் கிரிக்கெட் போட்டி பகல்-இரவு போட்டியாக எதிர்வரும் 27ஆம் திகதி பிரிஸ்பேனில் தொடங்குகிறது. கிரிக்கெட் வரலாற்றில் இது தான் முதல் பகல்- இரவு டெஸ்டாகும். இந்த டெஸ்டுக்கு பிரத்தியேகமாக இளஞ்சிவப்பு நிற (பிங்க்) பந்து பயன்படுத்தப்படுகிறது. இதற்கு முன்னோட்டமாகஇ மேற்கு அவுஸ்திரேலியா லெவன்- – நியூஸிலாந்து அணிகளுக்கிடையே 2 நாள் பயிற்சி ஆட்டம் பெர்த்தில் பகல் -இரவாக நடத்தப்பட்டது. இதில் இளஞ் சிவப்பு நிற பந்து வீசப்பட்டது. முதல் இன்னிங்ஸில் மேற்கு அவுஸ்திரேலிய லெவன் அணி 345 ஓட்டங்களுக்கு சகல விக்கெட்டுக்களையும் இழந்தது. சாம் ஒயிட்மேன் 117 ஓட்டங்களைப் பெற்றார். தொடர்ந்து விளையா டிய நியூஸிலாந்து அணியில் தொடக்க ஆட்டக்காரர் குப்டில் அசத்தினார். இளஞ்சிவப்பு நிற பந்துகளை நொறுக்கி 103 ஓட்டங்க ளைப் பெற்ற அவர் பின்வரிசை வீரர்களுக்கு வாய்ப்பு அளிக்கும் வகையில் ‘ரிட்டயர்ட்ஹர்ட்’ ஆகி வெளியேறினார். நியூஸி. அணி 426 ஓட்டங்கள் குவித்த நிலையில், பயிற்சி ஆட்டம் சமநிலையில் முடித்துக் கொள்ளப்பட்டது. அவுஸ்திரேலியா நியூஸிலாந்து பகலிரவு டெஸ்ட் கிரிக்கெட் பகல் இரவு போட்டி


இத்தனை களேபரங்களுக்கிடையில் அவர் நடித்த முதல் தமிழ்ப் படமான கரு என்கிற தியா இந்த வாரம் வெளியாகிறது.


வரும் புது வருடம் உங்களுக்கு எல்லா நன்மைகளையும் கொடுக்கட்டும் :-)


text: "காகித பூக்கள் " படக் குழுவினரை ஊருக்குள் விட மறுத்த கிராம மக்கள் படப்பிடிப்பில் பரபரப்பு - Kalakkal Cinema"காகித பூக்கள் " படக் குழுவினரை ஊருக்குள் விட மறுத்த கிராம மக்கள் படப்பிடிப்பில் பரபரப்பு - Kalakkal Cinema Home Latest News "காகித பூக்கள் " படக் குழுவினரை ஊருக்குள் விட மறுத்த கிராம மக்கள் படப்பிடிப்பில் பரபரப்பு கொரோனா காலமான இக்கால கட்டத்தில் முன் எச்சரிக்கை நடவடிக்கை எடுத்து படக் குழுவினர் அனைவருக்கும் கொரோனா டெஸ்ட் எடுத்து அவர்கள் முழு நலத்துடன் கொரோனா அவர்களுக்கு இல்லை என்ற மருத்துவ சான்றுடன் ஸ்ரீ சக்திவேல் சினி கிரியேஷன்ஸ் சார்பில் உருவாகும் " காகித பூக்கள் " படக் குழுவினர் பொள்ளாச்சி அருகே உள்ள . . . . என்ற கிராமத்திற்கு சென்றனர். ஆனால் அந்த கிராம மக்கள் படக் குழுவினரை ஊருக்குள் வரக்கூடாது என கட்டுப்பாடு விதித்து வர விடாமல் தடுத்து விட்டனர். எவ்வளவோ எடுத்து சொல்லியும் அவர்கள் கேட்கவில்லை. மொத்த யூனிட்டையும் பொள்ளாச்சியில் தங்க வைத்துவிட்டு இயக்குனரும் தயாரிப்பாளருமான .முத்துமாணிக்கமும் தயாரிப்பு நிர்வாகியான சுப்ரமணியமும் திண்டுக்கல் அருகே உள்ள செம்பட்டி கிராமத்திற்கு சென்று அனுமதி பெற்று மொத்த யூனிட்டையும் அங்கு வர வழைத்து ஊர் மக்கள் ஒத்துழைப்புடன் முழு படப்பிடிப்பையும் நடத்தி முடித்தனர். அந்த ஊர் அப்படி என்றால் இந்த ஊர் இப்படி . . . (நாகரீகம் கருதி பொள்ளாச்சி – அருகே உள்ள கிராமத்தின் பெயரை குறிப்பிடவில்லை) Kakitha Pookkal ஸ்ரீ சக்திவேல் சினி கிரியேஷன்ஸ் Previous articleஒரு நண்பன் இன்னொரு நண்பனை பழி வாங்கும் கதை – ஆர் கோபால் இயக்குகிறார்.! Next articleMaster படம் எப்போ ரிலீசாகிறதோ அப்போ தான் இது நடக்கும்! – Interview With Producer Dhananjayan


புத்தாண்டு வாழ்த்துகள்!


சென்னையில் கொரோனா பாதித்த 74 வயது மூதாட்டி டிஸ்சார்ஜ்: முதல் முறையாக படத்தை வெளியிட்டது சுகாதார துறை 2020-04-08@ 20:56:55 சென்னை: சென்னையில் 74 வயது மூதாட்டி தொற்று உறுதியாகி தற்போது முழுமையாக குணமடைந்து டிஸ்சார்ஜ் ஆகி இருக்கிறார். அதுதொடர்பாக முதல் முறையாக புகைபடத்தை சுகாதார துறை வெளியிட்டுள்ளது. தமிழகத்தில் மேலும் 48 பேருக்கு கொரோனா உறுதி செய்யப்பட்டுள்ள நிலையில் பாதிக்கப்பட்டவர்களின் எண்ணிக்கை 690-லிருந்து 738-ஆக உயர்ந்துள்ளதாக சுகாதாரத்துறை செயலாளர் பீலா ராஜேஷ் இன்று மாலை பேட்டியில் தெரிவித்திருந்தார். மேலும் அவர் கூறுகையில் தமிழகத்தில் கொரோனா பாதித்தவர்களில் 5 பேர் உடல்நலம் சரியில்லமால் உள்ளனர். 5 பேரை தவிர மற்ற அனைவரது உடல்நிலையும் சீராக உள்ளது. மேலும் தமிழகத்தில் மொத்தம் 21 பேர் கொரோனா பாதிப்பில் இருந்து குணமடைந்துள்ளனர் எனவும் தெரிவித்தார். அதில் சென்னை ராஜீவ் காந்தி மருத்துவமனையில் இருந்து இன்று டிஸ்சார்ஜ் ஆன மூதாட்டி 74 வயதானவர். சென்னை மீனம்பாக்கம் அருகில் உள்ள பொழிச்சூரைச் சேர்ந்தவர் ஆவார். கடந்த மாதம் 26-ம் தேதி மருத்துவமனையில் அனுமதிக்கப்பட்ட இவருக்கு, கொரோனா தொற்று உறுதி செய்யப்பட்டது. இவருக்கு ரத்த அழுத்தம் மற்றும் கட்டுப்பாடு அற்ற சர்க்கரை வியாதி இருப்பதாக மருத்துவர்கள் கூறியுள்ளனர். வீடு திரும்பிய மூதாட்டிக்கு மருத்துவர்கள் மலர்க்கொத்து மற்றும் பழங்கள் வழங்கி வழியனுப்பி வைத்தனர். மேலும் செய்திகள் காய்ச்சலை தவிர்த்து குழந்தைகளுக்கு தடுப்பூசி, விபத்து காயங்களுக்கு சிகிச்சை இல்லை: நோயாளிகளை திருப்பி அனுப்பும் அரசு மருத்துவமனைகள் காய்கறி சந்தை, மருத்துவமனை நுழைவாயில்களில் உள்ள கிருமிநாசினி சுரங்கம் பயன்படுத்த தடை: சுகாதாரத்துறை இயக்குனர் உத்தரவு எங்களை யார் பார்ப்பார்கள்? ஊரடங்கு உத்தரவை மீறுபவர்களே பொறுப்போடு நடந்துக்கோங்க... காவலர் குடும்பங்கள் மக்களுக்கு கோரிக்கை தமிழக அரசு அறிவிப்பு கூகுள்பே, பேடிஎம் மூலமாக நன்கொடை வழங்கலாம் ஊரடங்கு அமலுக்கு வந்த 19 நாளில் தமிழகம் முழுவதும் 1.65 லட்சம் பேர் கைது ஆஹா... என்னம்மா வெட்றாருய்யா! - கொரோனா பரவலை தடுக்க நேற்று மக்கள் ஊரடங்கு: வெறிச்சோடிய மதுரை மாநகரம் - கொரோனா தாக்குதலுக்கு மத்தியில் குரோஷியாவை உலுக்கிய கொடூர நிலநடுக்கம்...!இடிபாடுகளில் சிக்கி பலர் படுகாயம்! - சீனாவின் ஜாக் மா அறக்கட்டளை மூலம் நன்கொடையளித்த மில்லியன் கணக்கான மருத்துவ பொருட்கள், கிழக்கு ஆபிரிக்க நாடான எத்தியோப்பா விமான நிலையத்திற்கு வந்தடைந்தது! - கொரோனா தாக்குதலை முன்னிட்டு இந்தியா முழுவதும் ஊரடங்கு உத்தரவு: மக்கள் நமாட்டம் இல்லாததால் வெறிச்சோடிய நகரங்கள்...! புகைப்படங்கள் - கொரோனா வைரஸ் எதிரொலி: இந்தியாவில் ஊரடங்கு உத்தரவை தொடர்ந்து பணியில் ஈடுபட்டுள்ளவர்களுக்கு பொதுமக்கள் கைத்தட்டி நன்றி தெரிவித்தனர்


source: wikipedia

text: ஒரு இலட்சம் () (Lakh) அல்லது ஒரு நியுதம் என்பது, எண்ணிக்கையில் நூறு ஆயிரங்களுக்கு சமமான ஒரு எண். நூறு இலட்சங்கள் சேர்ந்து ஒரு கோடியாகும், இது, இந்தியாவில் பயன்படுத்தப்பட்டு வரும் பழங்கால எண்ணிக்கை முறையாகும். இம்முறையில் எண்களை எழுதும் போது, எண்களுக்கு இடையே தடுப்பான்களை பயன்படுத்தும் இடங்களும் மாறுபடுகின்றன. மேலும் இது அளவைக் குறிப்பிடவும் பயன்படுத்தப்படுகிறது, உதாரணமாக "Lakhs of people" (Lakhs லட்சக்கணக்கான) லட்சக்கணக்கான மக்கள் என்பதை குறிக்க பயன்படுத்தப்படுகிறது. (லட்சக்கணக்கான இது பொருளாதார பயன்பாட்டிற்கு அல்ல.) இலட்சம் என்பதற்கு பதிலாக இலகாரம் என்று எழுதுதல் தூய தமிழ் என்று கருதப்படுகிறது. எடுத்துக்காட்டு மேல் நாட்டு முறையில் பெரிய எண்களை எழுதும் போது ஆயிரம் ஆயிரமாகப் பிரித்துக் காட்டுவது வழக்கு. ஆயிரம் (1,000), மில்லியன் (1,000 x 1,000), பில்லியன் (1,000 x 1,000 x 1,000) என்றவாறு ஆயிரத்தின் மடங்குகளுக்கே தனிப் பெயர்களும் உள்ளன. ஆனால், இந்திய முறையில் ஆயிரம் (1,000), இலட்சம் (100 x 1,000), கோடி (100 x 100 x 1,000) ஆயிரத்தின் நூற்று மடங்குகளுக்கே தனிப்பெயர்கள் உள்ளன. இதனால், இந்திய முறையில் ஆயிரத்துக்குப் பின் நூறு நூறாகவே பிரித்துக் காட்டுவது வழக்கம். மேற்கோள் எண்ணிக்கை முழு எண்கள்


text: சூறாவளியில் சாய்ந்த வாழைகள் | Dinamalar Videos | Breaking News Video | Current Event Video | General Videos | local News video தினமலர் முதல் பக்கம் வீடியோ சூறாவளியில் சாய்ந்த வாழைகள் பொது அக்டோபர் 01,2019 | 19:11 IST https://www.dinamalar.com/video_main.asp?news_id=173426&cat=32 சத்தியமங்கலத்தில் சூறாவளிக்காற்றுடன் மழை பெய்தது. இதில், பெரியகுளம் கிராமத்தில் பயிரிடப்பட்டிருந்த ஐந்தாயிரத்துக்கும் மேற்பட்ட வாழை மரங்கள் மண்ணில் சாய்ந்தன. குழைதள்ளியிருந்த வாழை மரங்கள் அறுவடைக்கு தயாராக இருந்த நிலையில், விழுந்ததால், சுமார் 40 லட்சம் ரூபாய் அளவுக்கு நஷ்டம் ஏற்பட்டுள்ளதாக விவசாயிகள் கவலை தெரிவிக்கின்றனர்.


கொரோனாவால் உயிரிழந்த முதியவரின் இறுதிச்சடங்கில் பங்கேற்ற 300 பேரை தனிமைப்படுத்தும் பணி தீவிரம் 2020-04-05@ 17:07:14 கீழக்கரை: கொரோனாவால் உயிரிழந்த முதியவரின் இறுதிச்சடங்கில் பங்கேற்ற 300 பேரை தனிமைப்படுத்தும் நடவடிக்கை தீவிரமாக நடைபெற்று வருகிறது. கடந்த சில வாரங்களுக்கு முன்பு தொழில் சம்பந்தமாக துபாய் சென்று, இந்தியா திரும்பியுள்ளார். காய்ச்சல் மற்றும் இருமல் என கொரோனா அறிகுறிகளுடன் சென்னை, ஸ்டான்லி அரசு மருத்துவமனையில் சேர்ந்து சிகிச்சை பெற்று வந்தார். சிகிச்சை பலனின்றி கடந்த வியாழக்கிழமை உயிரிழந்தார். மூச்சுத்திணறல் காரணமாக சிகிச்சை பெற்று வந்தார் என மருத்துவமனை நிர்வாகம் அறிவித்தது. இதனால் மருத்துவர்கள் அவரது ரத்த மாதிரியை பரிசோதனைக்கு எடுத்துக்கொண்டு, உடலை உறவினர்களிடம் ஒப்படைத்துள்ளனர். உறவினர்களோ, உடலை சொந்த ஊரான கீழக்கரைக்கு எடுத்து சென்று இறுதி மரியாதைக்காக வீட்டில் வைத்துள்ளனர். அப்போது தொழிலதிபர் என்பதால், இறந்த தகவல் அறிந்து 300க்கும் மேற்பட்டோர், இறுதி சடங்கில் கலந்து கொண்டுள்ளனர். மேலும், கொரோனா உறுதி செய்யப்படாததால், கொரோனா இல்லையென்று அனைவரும் சாதாரணமாக கலந்து கொண்டுள்ளனர். உடலை கழுவி சடங்குகளை செய்து ஊர்வலமாக உடலை எடுத்து சென்று அடக்கம் செய்துள்ளனர். இந்தநிலையில், ரத்த பரிசோதனை முடிந்து இன்று முடிவு வந்தது. அதில், அவருக்கு கொரோனா இருந்ததும். அதனால் தான் இறந்தார் என்று உறுதி செய்யப்பட்டுள்ளது. இந்நிலையில் இறுதிச்சடங்கில் பங்கேற்றவர்களை கண்டறிந்து தனிமைப்படுத்தும் பணி தீவிரமாக நடைபெற்று வருகிறது. நவாஸ்கனி எம்.பி. குற்றச்சாட்டு கொரோனா சோதனை செய்ததில் மருத்துவமனை நிர்வாகம் அலச்சியம் என நவாஸ்கனி எம்.பி. குற்றம் சாடியுள்ளார். கொரோனா சோதனை முடியாத நிலையில் முதியவரின் உடல் ஒப்படைக்கப்பட்டுள்ளது. கொரோனாவால் இறந்த முதியவரின் இறுதிச்சடங்கில் பங்கேற்றவர்கள் அச்சத்தில் உள்ளனர் எனவும் கூறியுள்ளார். மேலும் செய்திகள் கரூர் ஜிஹெச்சில் மருத்துவர்கள் பயன்படுத்திய உடைகளை பள்ளம் தோண்டி புதைக்க முடிவு: கிராம மக்கள் எதிர்ப்பு கோடை மழையை பயன்படுத்தி நிலத்தை உழவு செய்ய வேண்டும்: வேளாண்மை துறை வல்லுனர் தகவல் இந்தியா போஸ்ட் பேமெண்ட்ஸ் வங்கி திட்டம்: அனைத்து வங்கி வாடிக்கையாளர்களுக்கு வீடு தேடி பணம்: அஞ்சல் துறை ஏற்பாடு ஊரடங்கால் சொந்த ஊருக்கு செல்ல முடியாமல் பஸ் ஸ்டாப்பில் பசியால் இறந்து கிடந்த முதியவர்: திருப்புவனம் அருகே பரிதாபம் கொரோனா 144 தடை உத்தரவால் வாழ்வாதாரத்தை இழந்த தப்பாட்ட கலைஞர்கள் ராஜபாளையம் அருகே கருப்பட்டி காய்ச்சும் பணி கோடைமழையால் பாதிப்பு - கொரோனா பரவலை தடுக்க நேற்று மக்கள் ஊரடங்கு: வெறிச்சோடிய மதுரை மாநகரம் - கொரோனா தாக்குதலுக்கு மத்தியில் குரோஷியாவை உலுக்கிய கொடூர நிலநடுக்கம்...!இடிபாடுகளில் சிக்கி பலர் படுகாயம்! - சீனாவின் ஜாக் மா அறக்கட்டளை மூலம் நன்கொடையளித்த மில்லியன் கணக்கான மருத்துவ பொருட்கள், கிழக்கு ஆபிரிக்க நாடான எத்தியோப்பா விமான நிலையத்திற்கு வந்தடைந்தது! - கொரோனா தாக்குதலை முன்னிட்டு இந்தியா முழுவதும் ஊரடங்கு உத்தரவு: மக்கள் நமாட்டம் இல்லாததால் வெறிச்சோடிய நகரங்கள்...! புகைப்படங்கள் - கொரோனா வைரஸ் எதிரொலி: இந்தியாவில் ஊரடங்கு உத்தரவை தொடர்ந்து பணியில் ஈடுபட்டுள்ளவர்களுக்கு பொதுமக்கள் கைத்தட்டி நன்றி தெரிவித்தனர்


text: உழைப்பாளர் தினம் : கருணாநிதி வாழ்த்துச் செய்தி By dn, சென்னை First Published : 30 April 2013 11:43 AM IST மே 1ம் தேதி உழைப்பாளர் தினம் கொண்டாடப்படுவதை முன்னிட்டு, திமுக தலைவர் கருணாநிதி வாழ்த்துச் செய்தி அனுப்பியுள்ளார். திமுக தலைவர் கருணாநிதி விடுக்கும் மே தின வாழ்த்துச் செய்தியில், உலக மக்கள் அனைவரும் உண்ணவும், உடுக்கவும், ஒய்யாரமாக வாழவும் தேவைப்படும் ஒவ்வொரு பொருளையும் குருதியை வியர்வையாய்ச் சிந்தி உடலை உருக்கும் உழைப்பினால் உருவாக்கித் தந்திடும் உத்தமர்களாம் தொழிலாளர்களின் நலம்நாடும் உன்னத திருநாள் மே நாள்! “காண்ப தெல்லாம் தொழிலாளி செய்தான் அவன் காணத் தகுந்தது வறுமையாம்! பூணத் தகுந்தது பொறுமையாம்!” - எனும் புரட்சிக் கவிஞரின் வைர வரிகளைக் கேட்டுக்கேட்டுத் தொழிலாளர்களோடு தொழிலாளியாகக் கலந்து அவர்கள் மீது வாஞ்சையை வளர்த்துக் கொண்டு, அவர்தம் வாழ்க்கை மேம்பாட்டிற்காக இளமைக் காலம் தொட்டு தொய்வின்றிப் பாடுபடுபவன் என்னும் உணர்வோடு தொழிலாளர் சமுதாயத் தோழர்களுக்கு எனது உளமார்ந்த தோழர்களுக்கு எனது உளமார்ந்த மே தின நல்வாழ்த்துகளை உரித்தாக்குகிறேன்.! திமுக ஆட்சி காலத்தில் விவசாயக் கூலித் தொழிலாளர்கள் பயன்பெறக் குடியிருப்பு, தொழில் – விபத்து நிவாரண நிதி; விபத்து நிவாரண நிதி; தொழிலாளர் கல்வி நிலையம் போன்றவைகள் ஏற்படுத்தப்பட்டமை; 1990ஆம் ஆண்டு மே தின நூற்றாண்டு போன்றவைகள் ஏற்படுத்தப்பட்டமை; 1990ஆம் ஆண்டு மே தின நூற்றாண்டு விழாவையொட்டி சென்னை நேப்பியர் பூங்காவிற்கு, “மே தினப் பூங்கா” எனப் பெயரிட்டு அங்கு மே தின நினைவுச் சின்னம் அமைத்தமை; நிலமற்ற ஏழை விவசாயத் தொழிலாளர் குடும்பங்களுக்கு இலவச நிலம்; விவசாயக் கூலிகளாகவும், தொழிலாளர் குடும்பங்களுக்கு இலவச நிலம்; உழைப்பாளிகளாகவும் திகழும் ஏழை கர்ப்பிணிப் பெண்களுக்கு 6000 ரூபாய் நிதிஉதவி; உழைப்பாளிகளின் பொது அறிவு வளர்ச்சிக்கு இலவச வண்ணத் தொலைக்காட்சிப் பெட்டிகள்; தொழிலாளர் குடும்பங்களின் பசிப்பிணி போக்கிட ரூபாய்க்கு 1கிலோ அரிசி; எரிவாயு இணைப்புடன் கூடிய இலவச எரிவாயு அடுப்புகள்; குடிசைகள் இல்லா கிராமங்கள், குடிசைப்பகுதிகள் இல்லா நகரங்கள் கொண்ட தமிழகம் காண “வீடு வழங்கும் திட்டம்; என எண்ணிலாத் திட்டங்களை எல்லாம் உருவாக்கி வெற்றிகரமாகச் செயல்படுத்தி, ஏழை எளிய பாட்டாளி மக்களின் வாழ்வு செழிக்க வழிவகுத்த நிகழ்வுகளையெல்லாம் நினைவுகூர்ந்து; எதிர்காலம் இந்த ஏழைத் தொழிலாளர்களின் வாழ்வில் வளம் சேர்க்கும் எனும் தெளிவான நம்பிக்கையோடு தொழிலாளர் சமுதாயத்திற்கு எனது இதயம் கனிந்த மே தின நல்வாழ்த்துகளை மீண்டும் உரித்தாக்கி மகிழ்கிறேன் என்று கூறியுள்ளார். இந்த பகுதியில் மேலும் குறிப்பு: வாசகர்கள் இந்த கமெண்ட் பாக்ஸ் மூலம் பதிவு செய்யும் கருத்துகள், அவரவரின் பேஸ்புக், கூகுள், டிவிட்டர், லிங்க்ட்இன் ஆகியவற்றில் ஏதேனும் ஒரு கணக்கு மூலம் நுழைந்து அவரவர் அடையாளத்துடன் தாமாகவே பதிவு செய்யும் வகையில் வடிவமைக்கப்பட்டுள்ளது. எந்த வித அடையாளக் கணக்குகளும் இன்றி, விருந்தினராக நுழைந்து வாசகர் பதிவு செய்யும் கருத்துகள், ஆசிரியர் குழுவின் பார்வைக்குப் பிறகே வெளியாகும். வாசகர்களின் கருத்துகள் தினமணியின் கருத்துகள் அல்ல. வாசகரின் கருத்துக்கு அவரே முழுப் பொறுப்பு. இருப்பினும், நாகரீகமற்ற, தனிநபர் தாக்குதல் அடங்கிய கருத்துகளை வாசகர்கள் பதிவு செய்வதை யாரேனும் சுட்டிக் காட்டினால், கருத்து பதிவு செய்தவர் மீது நடவடிக்கை எடுக்க தினமணிக்கு உரிமை உண்டு. அத்தகைய கருத்துகள் உடனடியாக நீக்கப்படும். எனவே நாகரீகமற்ற வார்த்தைகளைப் பயன்படுத்துவதைத் தவிர்க்கும்படி வாசகர்களைக் கேட்டுக் கொள்கிறோம். தனி நபர் தாக்குதலை, கட்டுரைகளுக்குப் பொருத்தமில்லாத கருத்துகளை வாசகர்கள் இங்கே இடவேண்டாம். வாசகர்களின் கருத்துச் சுதந்திரத்துக்கு வாய்ப்பளிக்கும் இந்தப் பகுதியைத் தவறாக பயன்படுத்த வேண்டாம்.


முதலாவது ‘இந்த மரத்தின் வேர்கள் ஆழமானவை,’ என்பதிலிருந்து கொஞ்சம்:-


“இலங்கையில் உயிர்த்த ஞாயிறன்று தற்கொலைக் குண்டுத் தாக்குதலை நடத்திய இஸ்லாமியத் தீவிரவாத இயக்கமான தேசிய தௌஹீத் ஜமா அத் அமைப்பினருக்கு முன்னாள் பாதுகாப்பு அமைச்சின் செயலாளர் கோட்டாபய ராஜபக்ச தீனிபோட்டு வளர்த்துள்ளார் என்று அரச தரப்பால் தகவல்கள் வெளியிடப்பட்டுள்ளன. இந்தநிலையில், அவர் ஜனாதிபதித் தேர்தலில் வேட்பாளராகப் போட்டியிட்டு வென்றால் இந்நாட்டில் மீண்டும் குருதி ஆறு ஓடும். கடந்த ஆட்சியில் இடம்பெற்ற வெள்ளைவான் கடத்தல்கள், காணாமல் ஆக்கப்படுதல் சம்பவங்கள் மற்றும் மனிதப் படுகொலைகள் மீண்டும் அரங்கேறும்.”- இவ்வாறு தெரிவித்தார் மக்கள் விடுதலை முன்னணியின் தலைவரும் கொழும்பு மாவட்ட நாடாளுமன்ற உறுப்பினருமான அநுரகுமார திஸாநாயக்க. “இஸ்லாமிய தீவிரவாதிகளுக்குத் தீனிபோட்ட கோட்டாபய, ஜனாதிபதியானால் மீண்டும் அந்தத் தீவிரவாதிகளுக்குத் தீனிபோட்டே தீருவார். அந்தத் தீவிரவாதிகளை இல்லாதொழிப்பேன் என்று அவர் கூறுவது நகைப்புக்குரியது” என்றும் அவர் குறிப்பிட்டார். ஜனாதிபதித் தேர்தலில் தான் களமிறங்கி வென்றதும் இஸ்லாமியத் தீவிரவாதிகளைக் கூண்டோடு அழிப்பதே தனது முதல் இலக்கு என்று பாதுகாப்பு அமைச்சின் முன்னாள் செயலாளர் கோட்டாபய ராஜபக்ச சர்வதேச ஊடகம் ஒன்றுக்கு வழங்கிய செவ்வியில் குறிப்பிட்டிருந்தார். “ராஜபக்ச ஆட்சியில் மனிதப் படுகொலைகளைப் புரிந்த கோட்டாபய ராஜபக்சவை சிறையில் அடைக்காமல் வெளியில் உலாவ விட்டது ஐக்கிய தேசியக் கட்சி அரசும், ஜனாதிபதி மைத்திரிபால சிறிசேனவும் செய்த பாரிய தவறாகும்” எனவும் அவர் சுட்டிக்காட்டினார்.


text: சர்வேசன் என்ற பெயரில் ஆறு வருடமாக எழுதி வரும் பதிவர் சுனில் ஜெயராம் தனது ஆசையின், ஏதாவது வித்யாசமாக செய்ய வேண்டும் என்ற ஆர்வத்தின் காரணமாக ஒரு குறும்படம் எடுத்துள்ளார் அதுவும் 80 களில் தூர்ஷர்ஷனில் மிகப்பிரபலமான பாடலான Mile Sur பாடலை ரீமேக் செய்தள்ளார். அப்போது அனைவரையும் கவர்ந்த பாடல் இது. இந்தப்படத்தை பற்றி விமர்சிக்கும் முன்னர் சுனில் ஜெயராம் இதை எப்படி எடுக்க முனைந்தார் என்று பார்ப்போம். இது குறும்படத்தை போல சுவாராசியமானது அதோடு நமக்கும் பயனுள்ளது. நம்மில் பலருக்கும் ஏதாவது வித்யாசமாக செய்ய வேண்டும் என்ற ஆசை இருக்கும் அதாவது வழக்கமான நமது பணியில் இருந்து. ஒரு சிலர் பைலட் ஆக நினைத்து இருக்கலாம், சிலர் ஆசிரியர் ஆக நினைத்து இருக்கலாம் இன்னும் சிலர் கலெக்டர் ஆக விரும்பி இருக்கலாம் சிலர் ஒரு இசையமைப்பாளரோ அல்லது இயக்குனர் ஆக நினைத்து இருக்கலாம் ஆனால் குடும்ப சூழ்நிலை மற்றும் அப்போது கிடைத்த வாய்ப்பை பொறுத்து நாம் ஒரு பணியில் அமர்ந்து இருக்கலாம். இருப்பினும் நாம் ஏதாவது வித்யாசமாக செய்து அல்லது நமது மனதுக்கு பிடித்த மாதிரி உள்ள பணியை செய்ய வேண்டும் என்ற ஆர்வம் இருக்கும். இது போல நிலையில் என்ன தான் நாம் நம் பணியில் சிறப்பாக இருந்தாலும் நம் மனதிற்கு முழு திருப்தி அளிக்கக்கூடிய பணியை செய்யவில்லையே என்ற ஒரு வருத்தம் அல்லது ஏக்கம் இருந்து கொண்டே இருக்கும். இது போல ஒரு நிலையில் தான் சுனில் ஜெயராம் ஒரு வகுப்பில் இணைந்தார். இதில் நம் ஆர்வம் என்ன? என்ன செய்யலாம் என்பதற்கு ஆலோசனை கூறுவார்கள் அதன் படி நாம் முயற்சிக்கலாம். என்ன தான் இதை எல்லாம் நாமே செய்யலாம் என்றாலும் நமக்கு இதை செய்யலாம் என்று அனுபவமுள்ள ஒருவர் ஆலோசனை கூறும் போது நமக்கும் சரி இதை முயற்சித்துப்பார்த்தால் தான் என்ன? என்று தோன்றும். இது போல ஒரு வகுப்பில் இவரிடம் உள்ள புகைப்பட கலையில் உள்ள ஆர்வத்தை தெரிந்து கொண்ட அவர் நீங்கள் குறும்படம் எடுக்கலாம் என்று ஆலோசனை கூறி இருக்கிறார். இவருக்கு அப்போது முடியும் என்று தோன்றவில்லை என்றாலும் அது மனதில் இருந்து கொண்டே இருந்ததால் சரி முயற்சித்துத் தான் பார்ப்போமே என்று இந்த குறும்படத்தை எடுத்து இருக்கிறார். ஒரு சிலருக்கு என்ன தான் நல்ல சம்பளம் வசதி இருந்தாலும் ஏதாவது வித்யாசமாக செய்து பார்க்க வேண்டும் என்று தோன்றும் அந்தத் தேடலில் வந்தது தான் இந்தக் குறும்படம். எனக்குக் கூட நிருபராக வர வேண்டும் என்ற ஆசை இருந்தது ஆனால் குடும்ப சூழ்நிலை மற்றும் பல்வேறு காரணங்களால் அது முடியாமல் போய் விட்டது அதனால் அந்த ஆசையை அல்லது தற்போதைய சூழ்நிலையில் முடியாத ஒன்றை நிறைவேற்ற ப்ளாகில் எழுதிக்கொண்டு இருக்கிறேன். இது போல் ஒருவரின் முழுமையான முயற்சி தான் இந்தக்குறும்படம். இதை தன்னுடைய அலுவலகத்தில் 3000 பேர் உள்ள இடத்தில் மின்னஞ்சல் அனுப்பி இதைப் போல செய்யப்போவதாக கூறியுள்ளார் இதற்கு பதில் அளித்த பலரும் தாங்களும் இதில் பங்கு கொள்வதாகக் கூறி அதை சிறப்பாக செய்தும் இருக்கிறார்கள். இது நிச்சயம் ஒரு கூட்டு முயற்சி தான். ஒரு நிறுவனத்தின் பல்வேறு கிளைகளிலும் உள்ளவர்களை (வெள்ளையர்கள் சைனீஸ் உட்பட) ஒருங்கிணைத்து செய்வது என்பது சாதாரண காரியம் இல்லை என்பது உணர்ந்தவர்களுக்கு நிச்சயம் புரியும். இனி குறும்பட விமர்சனம் முன்னரே கூறியபடி 80 களில் வந்த தூர்தர்ஷன் பாடலை தற்போது அதை அப்படியே தற்கால சூழ்நிலைக்கேற்ப ரொம்ப மாற்றாமல் அப்படியே அழகாக கொடுத்து இருக்கிறார்கள். நிச்சயம் மிகச்சிறப்பான இயக்கம் என்பதில் எந்த மாற்றுக்கருத்துமில்லை. Mile Sur பாடல் இந்திய ஒருமைப்பாட்டை அழகாக விளக்கிய குறும்படம். இந்தியாவில் உள்ள பல்வேறு மொழி நபர்களையும் ஒரே பாடலில் கொண்டு வந்து நமது கலாச்சாரத்தை அனைவருக்கும் உணர்த்தி இருப்பார்கள். இன்று வரை இதை அடித்துக்கொள்ள ஒரு தேசிய ஒருமைப்பாட்டு குறும்படம் வரவில்லை என்பது என் தனிப்பட்டக் கருத்து. Mile Sur Mera Tumhara [இதன் பிறகு வரும் ஹிந்தி புரியவில்லை ஹமாரா தவிர :-)] என்பதன் அர்த்தம் நீயும் நானும் பாடும் பொழுது அந்தப்பாடல் நம் பாடலாகிறது. சரிதானே! இது இந்தியா மட்டுமல்ல உலகம் முழுமைக்கும் பொதுவான ஒன்று தானே! நாமும் வேறு ஒரு நாட்டு நபரும் இணைந்து ஒரு பாடலை உருவாக்கினால் அது இதைத்தானே குறிக்கிறது. இதை விட பொருத்தமான ஒரு பாடல் இவர்கள் நிறுவன ஊழியர்களை வைத்து இயக்கும் போது பொருத்தமாக கிடைக்குமா என்ன! அருமையான தேர்வு. எனக்கு உள்ள மிகப்பெரிய ஆச்சர்யம் எப்படி இவ்வளவு பேரை ஒருங்கிணைத்து செய்தார்கள் என்பதே! ஒரு பன்னாட்டு (MNC) நிறுவனத்தில் பணி புரிபவர்களுக்கு இதில் உள்ள சிரமம் நிச்சயம் புரியும். ஒவ்வொருவரும் ஒவ்வொரு மாதிரி அதுவும் வெள்ளைக்காரர்கள் சீனர்களை எல்லாம் ஒருங்கிணைத்து ஒரு படம் எடுப்பது என்பது மிகச் சிரமமான ஒன்றே. ஒவ்வொரு காட்சிக்கும் சரியான நபர்களை காட்சிப்படுத்தி இருப்பதே என்னை பெரிதும் கவர்ந்து இருந்தது. ஒரு சில படங்களில் நீங்கள் கவனித்து இருக்கலாம் பாடல் நல்ல ஹைபிச்சில் இருக்கும் ஆனால் அதில் நடித்துள்ள கதாநாயகன் கதாநாயகி வாயசைப்பது அதற்கு சம்பந்தமே இல்லாமல் இருக்கும். மெலடி பாடலைப் பாடுவது போல ஒரு ஹைபிச் பாடலுக்கு முகத்தில் உணர்ச்சிக் காட்டுவார். இதில் என்னை கவர்ந்தவர் என்றால் அஜித். பாடலுக்குத் தகுந்த உணர்ச்சி அவரது முகத்தில் இருக்கும். எடுத்துக்காட்டு “சொல்லாமல் தொட்டுச் செல்லும் தென்றல்” படம் தீனா. இதில் அந்தத் தவறு செய்யாமல் சரியான நபரை தேர்ந்து எடுத்து இருக்கிறார்கள். மிகக் கனமான குரலாக இருக்கும் ஆனால் பாடுபவர் அதற்கு சம்பந்தமே இல்லாமல் இருப்பார் இதில் அது போல இல்லாமல் குரலுக்கேற்ற நபராக இருக்கிறது. இது எதேச்சையாக நடந்ததா இல்லை இதை எல்லாம் யோசித்து செய்தார்களா என்று தெரியவில்லை எப்படி இருப்பினும் நன்றே. குறிப்பாக லதா மங்கேஷ்கர் குரலுக்கு 5.40 நிமிடத்தில் வருபவரும் (அட்டகாசம்), 3.20 நிமிடத்தில் வருபவரும், 4:51 நிமிடத்தில் வருபவரும் மிகச் சரியான தேர்வு. அவர்களே பாடுவது போல உள்ளது. பாடியவர்கள் (வாயசைத்தவர்கள்) பெரும்பாலானோர் சிறப்பாக செய்து இருக்கிறார்கள் என்றாலும் இவர்கள் என்னை ரொம்பக் கவர்ந்தார்கள். ஒரிஜினல் குறும்படம் வெளிவந்த போது தமிழ்நாட்டில் இருந்து கமல் பிரதாப் போத்தன் ரேவதி KR விஜயா பாலமுரளி கிருஷ்ணா என்று பலர் வருவார்கள் அடடா! இதில் நம்ம தலைவர் இல்லையே என்று நினைத்ததுண்டு. இதில் அந்தக்குறை நீக்கப்பட்டு இருக்கிறது தமிழ்ப் பகுதி வரும் போது அதில் வருபவர் ரஜினி ஸ்டைலில் நடித்து இருக்கிறார். இந்தப்பகுதி மற்றும் 5:06 நிமிடத்தில் வரும் ஒளிப்பதிவு சரியாக வரவில்லை அனைத்து இடங்களிலும் ஒரு திரைப்படத்துக்கான தரத்தில் ஒளிப்பதிவு இருக்கும் போது இந்த இடங்களையும் கவனித்து சரியாக எடுத்து இருக்கலாம். பாடல் துவங்கும் போது (1.30 நிமிடத்தில்) கேமரா வளைந்து அறைக்குள் செல்லும் போதும் இசைக்கு ஏற்ப ஒரு இடத்தில் ஒரிஜினல் போல ரயிலை பயன்படுத்தி இருப்பதும் சிறப்பான ஒளிப்பதிவு மற்றும் இயக்கம். பன்னாட்டு நிறுவனம் என்பதால் வெள்ளைக்காரர்களையும் சீனர்களையும் அவர்களது மொழியில், பாரம்பரிய உடையில் நடிக்க வைத்து இருப்பது நல்ல உத்தி. அவர்களுக்கும் முழுக்க இந்தியப்படம் என்றில்லாமல் இது அனைத்து நாட்டு மக்களையும் உள்ளடக்கியப் படம் என்ற திருப்தி இருக்கும். இந்தப்பாடலும் அதையே வலியுறுத்துகிறது. இந்தப்பாடலின் அர்த்தம் என்ன என்று தெரியாமலே (ஹிந்தி நகி மாலும்) பாடலை ரசித்து வந்தேன் இதில் முதலில் வந்த சப் டைட்டில் மூலமே இதன் அர்த்தம் புரிந்தது. அதனால் என்ன! இசைக்கு மொழி உண்டா என்ன? இசையை ரசிக்க என்றும் எனக்கு மொழி அவசியமாக இருந்தது இல்லை இது அனைவருக்கும் பொருந்தும் என்று நினைக்கிறேன். இதில் நடித்துள்ளவர்கள் எந்த ஒரு வழக்கமான நடிகருக்கும் சளைத்தவர்கள் இல்லை என்பதைப்போல எந்த ஒரு பதட்டமும் இல்லாமல் நடித்து இருக்கிறார்கள். படம் எடுத்ததும் திரைப்படம் போல ட்ராலி எல்லாம் வைத்து (Camera–> Rolling –> Action) ஒரு ப்ரொஃபசனலாக எடுத்து இருக்கிறார்கள். இதில் குறிப்பிடத்தக்க விஷயம் யாரும் ஓவர் ஏக்டிங் செய்யாமல் குறும்படத்தை காப்பாற்றி இருப்பது பொதுவாக மலையாளத்துக்காரர்கள் என்றாலே ஆண்கள் என்றால் அடர்த்தியான மீசையும் பெண்கள் என்றால் படர விட்ட ஈரக்கூந்தலும் தான் சிறப்பு இதில் கேரளப்பகுதியில் வருபவருக்கு மீசை இல்லை இதில் கொஞ்சம் கவனம் எடுத்து யோசித்து செய்து இருக்கலாம். துவக்கத்தில் பெயர் போடும் போது இன்னும் கொஞ்சம் ப்ரொஃபசனலாக ஸ்டைலிஷாக போட்டு இருக்கலாம் இவர்கள் எடுத்த படத்திற்கும் துவக்கத்தில் வரும் எழுத்திற்கும் சம்பந்தம் இல்லாதது போல இருக்கிறது அதாவது குறும்படம் டாப்பாக உள்ளது எழுத்து ரொம்ப சாதாரணமாக உள்ளது. மணிரத்னம் போன்ற சில இயக்குனர்கள் படத்தில் நீங்கள் கவனித்து இருக்கலாம் எழுத்துப் போடும் போது கூட அதிலும் ஒரு அழகு இருக்கும். துவக்கத்தில் வரும் எழுத்தின் அழகில் கூட ஒரு இயக்குனரின் ரசனை அடங்கி இருக்கிறது என்பது என் கருத்து. படம் ஆரம்பிக்கும் போதே பார்ப்பவர்களை அசரடிக்க வேண்டும். குறும்படம் முடியும் போது ஜாக்கி சான் படத்தில் வருவது போல காட்சிகளை எடுக்கும் போது நடந்த நிகழ்வுகளை சேர்த்து இருக்கிறார்கள். நன்றாக இருந்தது சரியான யோசனை கூட. சர்வேசன் ஒரு வார்த்தையில் சொல்ல வேண்டும் என்றால் “கலக்கிட்டீங்க” என் மனமார்ந்த வாழ்த்துகள். Remake Mile Sur Original Mile Sur என்னுடைய தளத்தை ரீடரில் கிட்டத்தட்ட 1400 படிக்கிறீர்கள் இதில் ஒரு 10 பேராவது இவரது தளத்திற்கு சென்று இவரது குறும்படத்தைப் பற்றி இரண்டு வார்த்தைகள் கூறினால் அவருக்கும் உற்சாகமாக இருக்கும் நானும் சந்தோசப்படுவேன். என்ன தான் நாம் முயற்சிகள் பல எடுத்தாலும் அதற்கும் ஒரு இரண்டு பேராவது உற்சாகம் கொடுத்தால் மேலும் உற்சாகமாக செய்ய நமக்கு ஆர்வமாக இருக்கும். நீங்கள் என்னுடைய தளத்திற்குக் கூட வரவேண்டாம் நேரடியாக இந்த லிங்க் க்ளிக் செய்து அவருடைய தளத்திலேயே உங்கள் வாழ்த்துக்களை கூறுங்கள் போதும் இது நேரடியாக என்னுடைய தளத்திற்கு வந்தவர்களுக்கும் சேர்த்து. இதற்கு உங்களுக்கு மூன்று நிமிடம் கூட ஆகாது. குறிப்பு: இந்த விமர்சனம் நண்பரும் பதிவருமான ராமலக்ஷ்மி அவர்களுக்கு தமிழ்மணம் நட்ச்சத்திர பதிவுக்காக எழுதித் தந்தது. அவருடைய அனுமதியுடன் இங்கே மறு வெளியீடு செய்கிறேன்.


3rdeyereports.com | ThirdEyeReports: RRR திரைப்படத்தில் என்டிஆரின் பீம் RRR திரைப்படத்தில் என்டிஆரின் பீம் 'லுக்' வெளியீடு இன்று காலை வெளியிடப்பட்ட என்டிஆரின் 'பீம்' லுக் ரசிகர்கள் மத்தியில் பேசுபொருள் ஆகியுள்ளது. இதுவரை அவரை இத்தகைய தோற்றத்தில் பார்த்திருக்கவில்லை என ரசிகர்கள் சிலாகித்துக் கொண்டாடுகின்றனர். இயக்குநர் ராஜமவுலி, தற்போது ராம் சரண், என்டிஆருடன் இணைந்து ஹைதராபாத்தில் படப்பிடிப்பில் விறுவிறுப்பாக இயங்கிக் கொண்டிருக்கிறார். கரோனா பெருந்தொற்றால் ஏற்பட்ட பெரும் இடைவேளைக்குப் பின்னர், அத்தனை முன்னெச்சரிக்கை நடவடிக்கைகளுடனும் படப்பிடிப்பு நடைபெற்று வருகிறது. நவம்பரில், ஆலியா பட் படப்பிடிப்பில் இணைவார் எனத் தெரிகிறது. அஜய் தேவ்கன், ஒலிவியா மோரிஸ் ஆகியோர் விரைவில் படப்பிடிப்பில் கலந்து கொள்கின்றனர். எப்போது என்பது உரிய நேரத்தில் அறிவிக்கப்படும்.


பட்டி மன்றங்களும் கருத்துக் களமாடல்களும் தமிழ் மக்களை விடுவிக்க உதவுமா? | Athavan News – ஆதவன் – தமிழ் செய்திகள் மக்கள் நீதி மய்யத்தின் 2ஆம் கட்ட வேட்பாளர்கள் பட்டியல் வெளியீடு பிரிட்டிஷ் கொலம்பியாவின் பல்வேறு பகுதிகளுக்கு பனிச்சரிவு எச்சரிக்கை! சோமாலிய தாக்குதல்: உயிரிழப்புகள் 11ஆக அதிகரிப்பு நாடாளுமன்ற தொகுதியில் பிரதமரை எதிர்த்து விவசாயிகள் போட்டி ‘இடாய்’ சூறாவளி தாக்கம்: மொசாம்பிக்கில் உயிரிழப்புகள் அதிகரிப்பு பட்டி மன்றங்களும் கருத்துக் களமாடல்களும் தமிழ் மக்களை விடுவிக்க உதவுமா? January 20, 2019 8:34 am GMT கடந்த ஞாயிற்றுக்கிழமை யாழ் வீரசிங்கம் மண்டபத்தில் ஒரு கருத்தரங்கு நடந்தது. அதில் ஓர் ஊடகவியலாளர், ஒரு மருத்துவர், ஒரு பொறியியலாளர் ஒரு மதத்தலைவர். ஒரு பட்டிமன்றப் பேச்சாளர் ஆகியோர் உரையாற்றினர். இதில் ஊடகவியலாளர் சார்பில் உரையாற்றிய வித்தியாதரன் கூட்டமைப்பை நோக்கிப் பல கூரான கேள்விகளைக் கேட்டார். முடிவில் தம்மை நோக்கிக் கேட்கப்பட்ட கேள்விகளுக்கு சுமந்திரன் பதில் கூறினார். இதிலவர் கூறிய பதில்களைக் குறித்து விவாதிப்பதென்றால் ஒரு கட்டுரை போதாது. அது இக்கட்டுரையின் நோக்கமன்று. மாறாக இவ்வாறான கேள்வி பதில் கருத்தரங்குகள் பற்றிய ஒரு தொகுக்கப்பட்ட பார்வையை இக்கட்டுரை முன்வைக்கின்றது. கடந்த ஞாயிற்றுக்கிழமை நடந்த கூட்டத்தைப் போன்றதொரு கூட்டம் கடந்த ஆண்டு யாழ்ப்பாணத்தில் நடந்தது. அதில் சுமந்திரனின் ஜூனியர் சயந்தன், சுமந்திரன் மீது பரவலாக முன்வைக்கப்படும் கேள்விகளைத் தொகுத்து முன்வைத்தார். அங்கேயும் சுமந்திரன் கடைசியாகப் பதில் கூறினார். இவ்விரு கூட்டங்களுக்கும் இடையில் மற்றொரு கூட்டம் கடந்த மாதம் கொழும்பில் இடம்பெற்றது. கம்பன் கழகம் அதை ஒழுங்குபடுத்தியது. முதலில் கொழும்பு தமிழ்ச்சங்கத்தில் அது இடம்பெறுவதாகவிருந்தது. ஆனால் தமிழ்ச் சங்கத்தின் நிர்வாகக் குழுவில் உள்ள சிலர் கடுமையாக எதிர்த்தனர். அதனால் கூட்டம் வேறொரு மண்டபத்திற்கு மாற்றப்பட்டது. தமிழ் மக்களின் துயரங்களைப் பொழுது போக்கு விவாதமாக மாற்றுவது சரியா? என்று அதை எதிர்த்தவர்கள் கேட்டார்கள். தமிழ்ச்சங்கத்தின் நிர்வாகக் குழுவிலிருந்து வழக்கறிஞரும் தமிழ்த்தேசிய மக்கள் முன்னணியின் முக்கியஸ்தருமாகிய ஒருவர் அந்நிகழ்வை முன் கூட்டியே புறக்கணித்து விட்டார். ஈ.பி.ஆர்.எல்.எவ்வும் தமிழ் மக்கள் கூட்டணியும் அதைப் புறக்கணிக்க வேண்டும் என்று கோரிக்கை விடப்பட்டது. எனவே ஈ.பி.ஆர்.எல்.எவ் பங்குபற்றவில்லை. ஆனால் விக்னேஸ்வரனின் சார்பாக அருந்தவபாலன் பங்குபற்றினார். ஏற்கனவே வாக்குறுதியளித்ததன் பிரகாரம் வாக்குத்தப்பக் கூடாது என்பதற்காகவும் அதோடு இது போன்ற மேடைகளை எதிர்கொண்டு தமது கட்சியின் தரப்பு நியாயங்களை முன்வைக்க வேண்டும் என்பதற்காகவும் தாம் கலந்து கொண்டதாக அருந்தவபாலன் எனக்குக் கூறினார். அவர் அவ்வாறு கலந்துகொள்வதை விக்னேஸ்வரனும் ஊக்குவித்ததாக அறிய முடிகிறது. அம்மேடையில் அருந்தவபாலன் தன் தரப்பு நியாயங்களை முன்வைத்தார். அவரைக் குறுக்கிட்டு கேள்வி கேட்ட கம்பன் கழகத்தவர்களையும் நன்கு சமாளித்தார். எனினும் கம்பவாருதி ஜெயராஜ் கேட்ட சில கேள்விகளுக்கு அவர் கூறிய பதில்கள் அழுத்தமாக இருக்கவில்லை என்றும் ஓர் அவதானிப்பு உண்டு. மேற்கத்தைய ஜனநாயகப் பண்பாட்டில் இது போன்ற விவாதங்களுக்கு அதிக முக்கியத்துவம் உண்டு. அவை சுவாரஸ்யமானவையும், ஆழமானவையும் கூட. அங்கே பொய் கூறித் தப்ப முடியாது. உணர்ச்சி பொங்கப் பேசி பார்வையாளர்களை உசுப்பேத்தவோ திசை திருப்பவோ முடியாது. ஏனெனில் அவ்விவாதங்கள் மேற்கத்தைய ஜனநாயகப் பண்பாட்டின் சிறப்பியல்புகளில் ஒன்றாகும். மேற்கத்தைய ஜனநாயகமானது ஆசிய ஆபிரிக்கா லத்தீன் அமெரிக்க நாடுகளுக்கு எப்படிப்பட்ட ஜனநாயக அனுபவத்தை வழங்கியது என்பதில் விமர்சனங்கள் உண்டு. ஆனாலும் தமது சொந்தப் பிரசைகளுக்கு அந்நாடுகள் ஒப்பீட்டளவில் ஆகக்கூடிய பட்ச ஜனநாயகத்தை வழங்கியிருக்கின்றன. கிராம்சி கூறுவது போல அந்த ஜனநாயகம் கூட நாடாளுமன்றத்தின் பின் மறைவெடுத்திருக்கும் ராங்கிகளால் பாதுகாக்கப்படும் ஒன்றுதான் என்பதில் உண்மையுண்டு. ஆட்சியதிகாரத்திற்கு ஆபத்து வரும்போது மறைவிலிருக்கும் ராங்கிகள் வெளிவரும். எனினும் ஜனநாயகம் எனப்படுவது ஐரோப்பியப் பண்பாட்டின் ஒரு கனிதான். அது அந்த நாகரீகத்தின் வரலாற்று வளர்ச்சிப்போக்கில் உருவாகிய ஒரு கனி. அது ஐரோப்பிய அறிவியல் பண்பாட்டின் ஒரு விளைவு. அதனால் அதன் இதயம் அதிகபட்சம் அறிவுபூர்வமானது. பெரும்பாலான மேற்கத்தைய ஜனநாயகப் பரப்புக்களில் அறிவே அதிகபட்சம் அடித்தளமாயுள்ளது. உணர்ச்சி அல்ல. இவ்வாறு அதிகபட்சம் அறிவை அடிச்சட்டமாகக் கொண்ட ஒரு ஜனநாயகப் பரப்பில் நடக்கும் மேற்சொன்ன விவாதங்களும் அதிகபட்சம் அறிவு பூர்வமானவை. ஆனால் ஆசிய ஆபிரிக்க லத்தீன் அமெரிக்க ஜனநாயகங்களில் அறிவை விட உணர்ச்சிகரமாக விடயங்களே அதிகம் ஆதிக்கம் செலுத்துவதுண்டு. இனம், மதம், சாதி பிராந்தியம் போன்றவற்றை உணர்ச்சிகரமாகக் கையாளும் ஜனநாயகப் பரப்புக்களே இங்கு அதிகம். இவ்வாறான ஒரு ஜனநாயகப் பண்பாட்டில், நிகழக்கூடிய விவாதங்களும் அதிகம் அறிவுபூர்வமானவைகளாக இருப்பது குறைவு. இந்நாடுகளில் தேர்தல் காலங்களில் வழங்கப்படும் வாக்குறுதிகள் பெருமளவுக்கு உணர்ச்சிகரமானவை அல்லது கவர்ச்சி கருதிச் சோடிக்கப்பட்டவை. இந்த இடத்தில் ஓர் உள்ளுர் உதாரணத்தைக் கூறலாம். வட மாகாணசபையின் பதவிக்காலம்; முடிந்தபின் அச்சபையின் அடைவுகளைப் பற்றிய மதிப்பீட்டைச் செய்யும் நோக்கத்தோடு ஒரு சிறு சந்திப்பு ஒழுங்கு செய்யப்பட்டது. ‘வண் டெக்ஸ்’ எனப்படும் ஓர் அரசசார்பற்ற நிறுவனத்தால் ஒழுங்குபடுத்தப்பட்ட இச்சந்திப்பு யாழ் பொது நூலகத்தின் குவிமாட மண்டபத்தில் இடம்பெற்றது. இதில் பங்கு பற்றிய வடமாகாணசபை எதிர்க்கட்சித்தலைவர் தவராசா ஒரு விடயத்தைச் சுட்டிக்காட்டிப் பேசினார். அது விக்னேஸ்வரனின் அரசியல் அறம் பற்றியதாகும். எந்தத்தேர்தல் விஞ்ஞாபனத்திற்கு மக்கள் வாக்களித்தார்களோ அதற்கு தான் விசுவாசம் இருக்க வேண்டும் என்று விக்னேஸ்வரன் கூறுகிறார். ஆனால் தவராசா மேற்படி சந்திப்பில் கூறினார் அப்படி யதார்த்தத்தில் யாரும் தேர்தல் விஞ்ஞாபனத்துக்கு நூறுவீதம் நேர்மையாக நடந்து கொள்ள முடியாது என்று. ஏனெனில் தேர்தல் விஞ்ஞாபனங்கள் வாக்குவேட்டை இலக்குடன் எழுதப்படுபவை என்பதே பிரதான காரணம் ஆகும். இப்படிப்பட்டதோர் ஜனநாயகப்பரப்பில் பகிரங்க விவாதங்கள் எப்படி தர்க்கபூர்வமானவைகளாகவும் நேர்மையானவைகளாகவும் இருக்கும்? ஓர் ஆங்கில முது மொழி உண்டு. தர்க்கத்தின் நோக்கம் எதிரியை வெல்வதல்ல. உண்மையை நிலநாட்டுவதே என்று. ஆனால் மேற்படி விவாதங்களில் எந்த உண்மையை நிலைநாட்டப்படுகிறது? அல்லது எந்த உண்மையை நிலைநாட்டுவதற்காக மேற்படி விவாதங்கள் ஒழுங்கு செய்யப்படுகின்றன? இக்கட்டுரையின் தொடக்கத்தில் கூறப்பட்ட இரு நிகழ்வுகளிலும் சுமந்திரனே நடுநாயகம். இவ்வாறான விவாதங்களை எதிர்கொள்ளத் தேவையான துணிச்சலும் அனுபவமும் அவருக்குண்டு. கடந்த ஒக்ரோபர் ஆட்சிக்குழப்பத்தின் போது மகிந்த – மைத்திரி அணிக்கு எதிராக நீதிமன்றம் ஏறி வாதாடியதன் மூலம் அவருடைய புகழ் மேலும் அதிகரித்துள்ளது. எனவே அவர் துணிந்து இப்படிப்பட்ட விவாத அரங்குகளை எதிர்கொள்கிறார். இதில் ஒரு ஜனநாயக ஒழுக்கம் உண்டு. அரசியலைத் தர்க்கபூர்வமாக அணுகவிழையும் ஓர் அறிவியல் ஒழுக்கம் உண்டு. ஆனால் மேற்சொன்ன இரு நிகழ்வுகளிலும் சுமந்திரனுக்குச் சாதகமான ஒரு களமே திட்டமிட்டு உருவாக்கப்பட்டதாகக் கருதப்படுகிறது. சயந்தன் கேட்ட கேள்விகள் ஏற்கனவே முகநூல்ப்பரப்பில் பரவலாகப் பகிரப்படுபவை. சயந்தன் சுமந்திரனின் ஜூனியர். எனவே ஒரு இளம் சட்டத்தரணி மூத்த சட்டத்தரணியிடம் கேட்ட கேள்விகள் அவை. ஆனால் அவை கடந்த ஞாயிற்றுக்கிழமை நடந்த கூட்டத்தில் வித்தியாதரன் கூராகக் கேள்வி கேட்டார். அதே சமயம் சுமந்திரனுக்கு நோகக் கூடாது என்று இடைக்கிடை அவருக்கு சாமரம் வீசினார். ஒரு புறம் சுமந்திரனை அளவுக்கு மிஞ்சிப்புகழ்ந்தபடியே இன்னொரு புறம் அவரை நோக்கிப் பலமான கேள்விகளையும் கேட்டார். சுமந்திரன் எல்லாக் கேள்விகளுக்கும் பதில் கூறவில்லை. சில பதில்களை போகிடி போக்காகக் கூறிச் சென்றார். சில பதில்களைச் சுற்றிவளைத்துச் சொன்னார். ஓர் அரசியல்வாதியாக அவர் கேள்விகளை எதிர்கொண்டார். ஒரு சட்டத்தரணியாக கேள்விகளை எதிர்கொண்டார். ஆனால் ஒரு தமிழ்த்தேசியவாதியாக கேள்விகளை எதிர்கொண்டாரா? அதேசமயம் வித்தியாதரன் சுமந்திரனைப் புகழாமல் கேள்விகளைக் கேட்டிருந்திருந்தால் அந்த இடத்தில் அவருடைய ஊடக தர்மம் இன்னும் அதிகமாக நிலைநாட்டப்பட்டிருக்கும். எனவே மேற்சொன்ன இரண்டு கூட்டங்களும் பதில் கூறுபவருக்கு சாதகமான ஓர் ஒழுங்கமைப்பை கொண்டிருந்ததாகப் பொதுவான ஓர் அவதானிப்பு உண்டு. இதுதவிர இக் கூட்டங்களில் சுமந்திரன் கிட்டத்தட்ட சம்பந்தரின் மரபைப் பின்பற்றியதாகவும் ஓர் அவதானிப்பு உண்டு. சம்பந்தர் தான் கலந்து கொள்ளும் கூட்டங்களில் எல்லாரையும் பேச விட்டு கடைசியாகப் பேசுவார். அது ஏறக்குறைய ஒரு தொகுப்புரை போல இருக்கும். ஆனால் அதற்குப்பின் யாரும் கேள்வி கேட்பதற்கு இடமளிக்கப்படுவதில்லை. ஒரு கட்சித் தலைவர் என்ற அடிப்படையில் கட்சிக்கூட்டங்களுக்கு இது பொருந்தக்கூடும். ஆனால் பகிரங்கக் கேள்வி பதில் விவாதங்களுக்கு இது பொருந்தாது. சுமந்திரனின் கூட்டங்களும் இப்படித்தான் முடிகின்றன. அவர் பதில் சொன்னபின் கேள்வி கேட்கும் ஒழுங்கு இருப்பதில்லை. இது மேற்சொன்ன கூட்டங்களில் காணப்படும் அடிப்படைப் பலவீனம். அதே சமயம் மேற்கத்தைய ஜனநாயகப் பரப்பில் நிகழும் விவாதங்களோடு இப்படிப்பட்ட கூட்டங்களை ஒப்பிட முடியாமலிருப்பதற்கு வேறொரு பலமான காரணமும் உண்டு. அது என்னவெனில் தமிழில் ஏற்கெனவே பலமாகக் காணப்படும் பட்டிமன்றப் பாரம்பரியத்தின் சாயல் இவற்றிற்கு உண்டு என்பது. பட்டிமன்றப் பாரம்பரியம் எனப்படுவது அதிகபட்சம் பொழுது போக்குக்கானது. பழந்தமிழ் இலக்கியங்களில் ஈடுபாடு கொண்டவர்கள் அல்லது ஒரு பொழுது போக்காக விவாதங்களை ரசிப்பவர்கள் அல்லது விவாத முடிவுகளை சொந்த வாழ்க்கைக்கோ அல்லது பொது வாழ்க்கைக்கோ உரிய வழிகாட்டுதல்களாக எடுத்துக்கொள்ளாதவர்கள் மேற்படி பட்டிமன்றங்கள் அல்லது சொல்லாடு களங்கள் அல்லது சுழலும் சொற்போர்கள் போன்றவற்றை ரசிக்கிறார்கள். ஆனால் ஓர் இனப்படுகொலையிலிருந்து தப்பிப்பிழைத்த மக்கள் கூட்டத்தின் அரசியலை விவாதப் பொருளாக்கி ரசிக்கக்கூடாது என்று கடந்த மாதம் கம்பன் கழகத்தின் நிகழ்வைப் புறக்கணித்தவர்கள் கூறுகிறார்கள். இவ்வாறான விமர்சனங்களின் பின்னணிக்குள் வைத்தும் தமிழ் மக்கள் மத்தியில் இடம்பெற்று வரும் விவாத அரங்குகளையும், கேள்வி பதில் அரங்குகளையும் பார்க்க வேண்டும். ஆயுதப் போராட்டத்திற்கு முன்னரான அப்புக்காத்து அரசியலின் தோல்விகள் தந்த அநுபவத்தின் பின்னணியில் வைத்தும் இதைப் பார்க்க வேண்டும். பொன்னன் ஒரு விண்ணன் என்று சொல்வார்கள். ஆனால் எல்லாத் தமிழ் விண்ணர்களையும் சிங்கள அரசியல்வாதிகள் ஏமாற்றியிருக்கிறார்கள். எனவே நீதிமன்றத்தில் விண்ணர்களாக ஜொலித்தவர்கள் நாடாளுமன்றத்தில் வெள்ளி நாக்குகளால் கர்ஜித்தவர்கள் நடைமுறை அரசியலில் என் தோல்வியுற்றார்கள் என்ற கேள்வியின் பின்னணிக்குள் வைத்தும் மேற்படி கருத்தாடல் களங்களையும் பார்க்க வேண்டும். ஜெனீவாக்கூட்டத் தொடரின் பின்னணியில் வடக்கு கிழக்கில் நடந்த போராட்டங்கள் கடந்த செவ்வாய்க்கிழமை கிழக்கில் கடையடைப்பு. ஆர்ப்ப... கிளிநொச்சியிலிருந்து ஜெனீவா வரையிலுமான ஆர்ப்பாட்டங்கள் ஜெனீவாவில் ஈரமான தரையில் நூற்றுக்கணக்கான தமிழர்கள்... ஜெனீவாக்கூட்டத் தொடரின் பின்னணியில் வடக்கு கி... கிளிநொச்சியிலிருந்து ஜெனீவா வரையிலுமான ஆர்ப்ப... காணாமலாக்கப்பட்டோரின் போராட்டம் வெளிப்படுத்து... கோடீஸ்வரனுக்குக் கிடைக்காத வெற்றியும் சுமந்தி... கூட்டமைப்பின் அடுத்த தலைவர் சுமந்திரனா?... சுதந்திர தினத்தை கரிநாளாக அனுஸ்டித்த தமிழர்கள...


பஞ்சகாவ்யா: பயிர்களை வளமாக்கும் அமுதம்! | இன்மதி பஞ்சகாவ்யா: பயிர்களை வளமாக்கும் அமுதம்! by MJ Prabu | செப் 25, 2018 | விவசாயம் | 1 comment பஞ்சகாவ்யம் தெளிக்கப்பட்ட வயல் அன்புள்ள விவசாயிகளே! விவசாயிகளே சொந்தமாக இடுபொருட்கள் தயாரிப்பது குறித்து கடந்த வார பத்தியில் எழுதியதற்கு நிறைய இமெயில்களும் தொலைபேசி அழைப்புகளும் வந்திருந்தன. அதில் 70 சதவீதம் பேர் இயற்கை வேளாண்மையில் நுழைய இதுதான் சரியான நேரம் என்று குறிப்பிட்டிருந்தார்கள். நம்பிக்கை இல்லாத சிலர், இதற்கு ஏதேனும் ஆதாரம் இருக்குமா என கேட்டிருந்தனர். அவர்கள் இயற்கை விவசாயத்த்தில் நம்பிக்கையில்லாதாதல், அது வெற்றிகரமன விவசாயம் தான் என்பதற்கு ஆதாரம் கொடுங்கள் என்று கேட்கிறார்கள். அவர்களுடைய வாதம் என்னவெனில், எழுதுவது எளிது. ஆனால் உதாரணங்களைக் காட்டுவது கடினம் என்பதுதான். அவ்வாறு கேள்வி கேட்கும் ஒவ்வொருவருக்கும் தனித்தனியாக பதில் எழுதுவதை விட, பத்தியில் பதில் சொல்லலாம் என்பதால் இங்கு பதில் எழுதுகிறேன். முதலாவதாக, நான் ஏற்கனவே குறிப்பிட்டது போல், முதலில் நான் ஒரு விவசாயி பிறகுதான் ஒரு பத்திரிகையாளன். இந்த பத்தியின் வழியாக உங்களிடம் பேசுவதன் மூலம், பல ஆண்டுகளாக விவசாய பெருமக்களிடம் நான் கற்றறிந்த விஷயங்களைப் பகிர்ந்து கொள்கிறேன். Dr. J H S பொன்னையா இன்றும் நான் அதே விஷயத்தை பகிர்ந்து கொள்கிறேன். பத்திரிகையாளராக நான் மேற்கொண்ட நீண்ட பயணத்தில் இந்தியாவின் பெரும்பான்மை கிராமங்களுக்குச் சென்றிருக்கிறேன். என்னுடைய பயணத்தில் என்னால் சில விஷயங்களை மறக்கவே இயலாது. அதேபோல் என் மனதில் சில அனுபவங்கள் ஆழ பதிந்துள்ளன. அப்படியான அனுபவங்களில் ஒன்று, திருநெல்வேலியில் உள்ள சாண்ட்ஸ் என்னும் தொண்டு நிறுவனத்தைப் பார்வையிட்டது. இந்த தொண்டு நிறுவனத்தின் தலைவர், கோவை தமிழ்நாடு வேளாண் பல்கலைக்கழகப் பேராசிரியருமான டாக்டர். ஜெ.எச்.எஸ். பொன்னையா, இவர் தன் சொந்த வாழ்க்கையில் மட்டுமல்லாது விவசாயிகளுடன் உரையாடுவதிலும் நேர்மையானவர். சாண்ட்ஸ் தொண்டு நிறுவனம், இயற்கை விவசாயத்தை, மானாவாரி விவசாயிகளிடம் கொண்டு சேர்த்தது, குறிப்பாக, வறட்சி நில விவசாயிகளிடம் பஞ்சகாவ்யாவின் பயன்களை கொண்டு சேர்த்தது. பஞ்சகாவ்யா என்பது உள்ளூர் இடுபொருள். பல நூறு ஆண்டுகளுக்கு முன்பிருந்தே நடைமுறையில் இருந்தது. ஆனால் காலப்போக்கில் இதன் பயன்பாடும் நடைமுறையும் காணாமல் போனதை உணர்ந்த ஈரோடு மாவட்டம் கொடுமுடியைச் சேர்ந்த டாக்டர். கே.நடராஜன் இதனை மீட்டுருவாக்கம் செய்தார். அவர் தன் நோயாளிகளின் உடல் நலத்துக்கு பஞ்சகாவ்யாவை (அமிர்த சஞ்சீவினி) அருந்தச் சொல்லி பரிந்துரை செய்தார். அது பயிர்களுக்கு மட்டுமல்ல மனிதர்களுக்கும் ஆரோக்கியத்தை வழங்கும் என அவர் உறுதியாக நம்பினார். பஞ்சகாவ்யா குறித்து கூகுளில் தேடினால் அதனை எப்படி தயாரிப்பது என்பது குறித்து நிறைய தகவல்கள் கிடைக்கும். அதனால் அது எவ்வாறு தயாரிக்கப்படுகிறது என்பது பற்றி விளக்கவில்லை. பஞ்சகாவ்யாவை பயன்படுத்தும் திட்டம் குறித்து விவசாயிகளிடம் டாக்டர் பொன்னையா எடுத்துக்கூறி, நூற்றுக்கணக்கான விவசாயிகளுக்கு பயிற்சி அளித்ததோடு நிற்கவில்லை. அவர் பயிற்சியளித்த 120 கிராமங்களுக்கும் 15 நாட்களுக்கு ஒருமுறை நேரடியாகச் சென்று அத்திட்டம் செயல்படுத்தப்படும் விதம் குறித்து பார்வையிட்டார். சில ஆண்டுகளுக்கு முன்பு, நான் டாக்டர். பொன்னையாவை சந்தித்தபோது அவருக்கு வயது 83. அந்த வயதிலும் தளராமல் கிராமங்களுக்குப் பயணம் செய்தார் என்பது வியக்க வைக்கும் விஷயம். அந்த கிராமங்கள் அனைத்தும் வறட்சியால் பாதிக்கப்படட்வை. அங்கு ஆண்டுக்குப் பெய்யும் மொத்த மழை, சாகுபடிக்குப் போதுமானதாக இல்லை. அங்கு முறையான பாசன வசதி இல்லை. கிணறுகளும் வறண்டு விட்டன. பயிர்களின் ஆரோக்கியத்தை பஞ்சகாவ்யா ஊக்கப்படுத்தும். ஆனால் வறண்ட நிலத்தில் பயிர்கள் வளருவதற்கு இடுபொருளாகவும் உதவி செய்யும் என்பதுதான் டாக்டர் பொன்னையாவின் கோட்பாடு. இதனை பயன்படுத்துவதால் விவசாயிகள் வேதி இடுபொருட்களையும் பூச்சிக் கொல்லிகளையும் வாங்காமல், 70 சதவீதப் பணத்தைச் சேமிக்க முடியும். வறண்ட நிலத்தில் பயிர்கள் வளருவதற்கு இடுபொருளாகவும் உதவி செய்யும் என்பதுதான் டாக்டர் பொன்னையாவின் கோட்பாடு. பஞ்சகாவ்யாவின் பயனை உணர்ந்தவர்கள் இதனை ஒத்துக்கொள்வார்கள். இயற்கை விவசாயத்தைக் கற்றுக்கொள்ள விரும்புகிறவர்களுக்கான பால பாடம் இதுதான். ஒரு விவசாயியாக இதனைப் பயன்படுத்தியுள்ளேன். அது பயிர்களின் வளர்ச்சிக்கு உதவியதையும் அதன் பயன்பாட்டையும் வார்த்தைகளில் சொல்லவிட முடியாது. ஒரு பத்திரிகையாளராக இதன் அற்புதத்தை எழுதினேன்; எழுதிக்கொண்டு இருக்கிறேன். இதனை பற்றி சுவாரசியமான இரு விஷயங்களை பகிர்ந்துகொள்கிறேன். தென்னையில் மொட்டு உதிர்வதை பஞ்சகாவ்யா தடுக்கும் என்பது எத்தனை பேருக்கு தெரியும். மல்லிகை பூப்பதற்குகு அது உதவும் என்பது நம்மில் எத்தனை பேருக்குத் தெரியும்? மொட்டை மாடியில் தோட்டம் அமைத்துள்ளவர்கள் இதனைப் பயன்படுத்திய பிறகு செடிகள் பூத்துக் குலுங்குவதை பாருங்கள். இதன் பயன் குறித்து எங்களுக்கு மெயில் மூலம் தகவல் தெரிவிக்க மறக்காதீர்கள். டாக்டர் நடராஜன் மற்றும் டாக்டர். பொன்னையா ஆகிய இருவருமே தங்களுக்காக மட்டுமே இதனைப் பயன்படுத்திக் கொள்ளவில்லை. அவர்கள் விவசாயிகள் மீது கொண்ட அக்கறையால், அவர்கள் கடனிலிருந்து கடனிலிருந்து மீள வேண்டும் என்பதற்காக இதில் அக்கறை காட்டினார்கள். அதற்காக மாற்றுவழிமுறையை கற்பித்தார்கள். அதேவேளையில் அம்மாற்று அதிக பயனளிக்கக் கூடியதாவும் நம்ப்பிக்கைக்குரியதாகவும் இருக்க வேண்டும். ஒருவர் பஞ்சகாவ்யாவை மறுபடியும் கண்டுபிடித்தார். மற்றொருவர் அதன் மூலம் வறண்ட நிலத்திலும் நல்ல மகசூலை பெற முடியும் என்பதை நிரூபித்தார். இதில் வேடிக்கை என்றால் இத்தனை அற்புதங்களை அடக்கிய பஞ்சகாவ்யா வட இந்தியாவில் இன்னும் பிரபலமாகவில்லை. இங்குள்ள விவசாயிகள் வேறு இயற்கை இடுபொருட்களை தயாரித்து வந்தாலும் வட இந்தியாவிலும் வட கிழக்கு இந்தியாவிலும் பஞ்சகாவ்யா இன்னும் போய்ச்சேரவில்லை. பஞ்சகாவ்யா மற்றும் அதன் பயன்கள் குறித்து கோவை வேளாண்மை பல்கலைக்கழகம் ஆராய்ச்சி மேற்கொண்டுள்ளது. விவசாயிகளுக்கு பஞ்சகாவ்யா விற்பனைக்கென்று தனி விற்பனை அரங்கை வைத்துள்ளது. நம்மிடம் இந்த அற்புதமான பரிசு உள்ளது. இந்த அமுதத்தை பயன்படுத்துகிறோமா அல்லது நிராகரிக்கப் போகிறோமா என்பது நம் கையில் தான் உள்ளது நண்பர்களே! எதைச் செய்தாலும் அதன் பயனை நாம் தான் அனுபவிக்கப் போகிறோம். அடுத்த வாரம் சந்திக்கும் வரை நன்றி ! தொடர்புக்கு: சாண்ட்ஸ் தொண்டு நிறுவனம், தொலைபேசி – 04637 278173. டாக்டர்.நடராஜன். மொபைல்: 9443358379, போன்: 04204-222469 பருவமழை நன்றாக இருந்தாலும் விவசாயிகள் வறுமையில் வாடுவது ஏன்? அன்புள்ள விவசாயிகளே! நம் முன்னே நிற்கும் மில்லியன் டாலர் கேள்வி: விவசாயத்தை யார் மேம்படுத்துவார்கள்? நெல் வயல்களில் தூர் எரிப்பதைத் தடுக்க நிதி ஒதுக்கீடு செய்யலாமே! மேட்டூர் அணை திறப்பால் டெல்டா விவசாயிகள் பயனடைவார்களா? பூச்சிக் கொல்லிகளை விவசாயிகளே தயாரித்தால் கடன் நெருங்காது! Forums › பஞ்சகாவ்யா: பயிர்களை வளமாக்கும் அமுதம்! This topic contains 0 replies, has 1 voice, and was last updated by MJ Prabu 1 year, 1 month ago. செப்டம்பர் 25, 2018 at 9:32 மணி #13305 MJ Prabu அன்புள்ள விவசாயிகளே! விவசாயிகளே சொந்தமாக இடுபொருட்கள் தயாரிப்பது குறித்து கடந்த வார பத்தியில் எழுதியதற்கு நிறைய இமெயில்களும் தொலைபேசி அழைப்புகளும் வந் [See the full post at: பஞ்சகாவ்யா: பயிர்களை வளமாக்கும் அமுதம்!]